text:
Nahuye n’Imana nyuma y’uko indege nari ndimo ikoze impanuka
Nitwa Dave Jonsson narokotse impanuka y’indege. Hari ku itariki ya 18 ukwezi kwa munani mu mwaka wa 2007, njye n’inshuti zanjye eshatu twagiye gutemberera muri squamish, British Colombia. Ubwo imwe mu nshuti zanjye witwa Gudni yari agiye muri Iceland kandi yari afite uruhushya rumwemerera gutwara indege.
Mugihe twendaga kugerayo turi hejuru y’ikibaya, Gudni yagize ikibazo arangije aravuga ati tugomba guhindukiza indege tugahindura icyerekezo kuko dukeneye gushaka indi nzira, tugiye kubona tubona hakurya y’ikibaya twari turiho hari ikindi kibaya gishobora kutuganisha mu cyerekezo twajyagamo turahajya ariko mu byukuri twabonaga ko turi gusatira urupfu kuko byari gushoboka ko indege ishya.
Ndabyibuka icyo gihe nagize ubwoba bukabije mu gihe Gudni yarwanaga no kumanura indege njye natekerezaga ko ngiye gupfa nta byiringiro byo kubaho nari ngifite,ariko hagati aho sinari nzi aho mva n’aho ndi kwerekeza kuko ninyweraga ibiyobyabwenge nkasabana n’inshuti nkumva ubuzima ari ubwo, benedata nibazaga icyo ngiye gukora muri ako kanya nkakibura
Icyo gihe nari kumwe na marume wakundaga kwitekerereza ku mutungo we gusa, uwo mwanya nta wari witaye ku wundi ndetse na marume ntiyakundaga gutega amatwi abantu bavuga Imana ariko kuri iryo herezo ry’ubuzima bwacu yarabyifuje ashaka uwamubwira Imana aramubura
Nigarutseho rero icyo gihe nari nakunje amaguru inda ifatana n’igituza ubundi mfunga amaso kuko numvaga ibyanjye birangiye kuko nari ntangiye kumva amababa y’indege agenda atemagura ibiti byari aho
Ubwo indege imaze kugera hasi birumvikana narangiritse bikomeye ndetse ngera kure ariko ubuzima bwanjye bwahise buhinduka kuko nari maze kubona ko ntagipfuye, ako kanya numvaga mbonye andi mahirwe yo kubaho,numva Yesu abaye mugari muri njyewe, numva ni we buhungiro bwanjye, numva ndamwiyeguriye wese.
Yesu ni umugabo ukomeye yarankunze icyo gihe ndabibona nanjye ndamukunda, ijambo ry’Imana mu gutegeka kwa kabiri igice cya 6:5 niryo rivuga ngo ukundishe uwiteka Imana yawe umutima wawe wose n’ubugingo bwawe bwose n’imbaraga zawe zose, ubundi ukunde mugenzi wawe nkuko wikunda
Mbese ukeneye kuzakira Yesu nyuma y’uko uhura n’ibikomeye bigukura umutima?
Imana iguhe imbaraga zo kumwakira ubundi umugire uwa mbere mu buzima bwawe bwose
Source: topchretien.com


c: text/html

text:
Amakuru agera kuri IGIHE, aravuga ko Rwamurego Jean de Dieu yatawe muri yombi n’ishami rya Polisi rishinzwe kurwanya ruswa tariki ya 4 Ukwakira 2016, akaba afungiye kuri Sitasiyo ya Polisi ya Nyamata.
Uyu muyobozi ngo yakaga ruswa abacuruza n’abateka kanyanga, bakamwoherereza amafaranga binyuze kuri ‘Mobile money’.
Umuvugizi wa Polisi mu Ntara y’u Burasirazuba, IP Emmanuel Kayigi, yabwiye IGIHE ko gitifu Rwamurego ari mu maboko ya polisi akaba akekwaho guhishira no kwaka ruswa abateka n’abacuruza kanyanga mu kagari ayobora.
Yagize ati “Aracyari mu maboko ya polisi ni byo. Uretse gushyigikira no gufasha abateka ibiyobyabwenge, hari n’uwo yabifatanye arangije amwaka ruswa ya bitanu(amafaranga ibihumbi bitanu) ayamwoherereza kuri ‘mobile money’ na kanyanga arayigumana ntiyatanga amakuru.”
Avuga ku mpamvu ibiyobyabwenge bidacika, IP Kayigi yagize ati “Abantu bagenda bahishirana kubera ko ari abo mu miryango imwe, ikindi ugasanga bamwe mu bayobozi b’inzego z’ibanze bisa naho bitabareba kubera inyungu zitandukanye bashobora kuba babigiramo, ugasanga umuntu bashobora kumuhishira kubera amafaranga babonamo cyangwa se kubera ko banabinywa.”
IP Kayigi yakomeje avuga ko Polisi y’u Rwanda yashyize imbaraga mu kurwanya no gukumira ibiyobyabwenge, kandi ko umuntu wese uzabigaragaramo atazihanganirwa, ahubwo azabihanirwa hakurikijwe amategeko.
Yakomeje agira ati “Inzego zose zarabihagurukiye muri iki gihe, ndetse twashyizeho na gahunda yo kujya dufata ababifatiwemo bakajya kuburanira aho bakoreye ibyaha (terrain) kugira ngo bibere isomo abandi. Iyo uri umuyobozi ntabwo uba waratumwe kugira ngo ujye gukora ibyaha, ahubwo uba waratumwe kuyobora abantu.”
Ingingo ya 595 y’igitabo cy’amategeko ahana ibyaha mu Rwanda, ivuga ko Umuntu wese ufasha undi kubona uburyo bumworoheye bwo gukoresha
ibiyobyabwenge n’urusobe rw’imiti ikoreshwa nka byo, amuha aho abikoreshereza cyangwa amubonera ubundi buryo ubwo ari bwo bwose, ahanishwa igifungo kuva ku mwaka umwe (1) kugeza ku myaka itatu (3) n‟ihazabu y‟amafaranga y’u Rwanda kuva ku bihumbi magana atanu
(500.000) kugeza kuri miliyoni eshanu (5.000.000).

robotstxt: allowed

filter: keep


text:
Nyamasheke: Polisi irakangurira abanyeshuri kumenya uburyo bagenda mu muhanda
Kuri uyu wa kabiri tariki ya 10 kamena 2014, ubuyobozi bwa polisi ya Nyamasheke bwazindukiye mu gikorwa cyo kwigisha abanyeshuri, uburyo bakoresha umuhanda cyane cyane bakoresha ya mirongo y’umweru iha uburenganzira abanyamaguru guhita imodoka zihagaze.
Nk’uko polisi ibisobanura, abanyeshuri ni bamwe bashobora kwibasirwa n’impanuka igihe batazi neza uburyo binjira mu muhanda n’uburyo bashobora guhagarika imodoka kugira ngo babashe guhita cyane cyane nk’igihe ari benshi bavuye ku ishuri. Polisi yaboneho kwigisha abakozi basanzwe bafasha abanyeshuri kubasha kwambuka umuhanda ndetse ibemerera kuzabaha imyenda ituma iyo bayoboye abanyeshuri , abatwaye imodoka bahita bamenya ko aribyo bashinzwe bityo   ntihabeho impanuka umutekano mwiza ugakomeza kurangwa mu mihanda.
Umuyobozi wa Polisi mu Ntara y’iburengerazuba, ACP  Gilbert Gumira , yatubwiye ko abanyamaguru ndetse n’abatwara ibinyabiziga bakwiye kugira umurongo bahuriraho kugira ngo hirindwe impanuka, abanyamaguru bakamenya ko bagendera ibumoso kuko babasha kureba imbere ibinyabiziga bibasanga bityo bakaba babihunga kuko baba babireba kandi bakabasha kwambuka mu mirongo y’umweru bitonze babanje kureba neza ko abatwaye ibinyabiziga babibonye.
Yagize ati “abanyamaguru barakangurirwa kumenya igihe binjirira muri iriya mirongo kuko gupfa kuyijyamo batitonze byabakururira impanuka kandi bakamenya kugenda I bumoso bw’umuhandaâ€.
Iki ni icyumweru cyahariwe  polisi n’abaturage cyatangirije mu karere ka Karongi kikazakomeza no mu tundi turere tugize igihugu, Polisi ikaba ikomeza gukangurira abaturage kuba ijisho rya bagenzi babo, bakamenya gutanga amakuru no gukumira icyaha kitaraba, kandi bakihatira ibikorwa by’amajyambere bibakura mu bukene, kuko ahatari inzara hataba umwaga.


text:
Gutwika imirambo byemejwe
Inteko Ishinga Amatetegeko y’u Rwanda, yemeje itegeko rishyigikira uburyo bwo gutwika imirambo nk’ubundi buryo bwo gushyingura kugira ngo hazigamwe ubutaka hanarengerwa ibidukikije.
Iri tegeko ritanga uburenganzira ku muntu wese uzifuza ko umuntu we wapfuye yashyingurwa amaze gutwikwa hakabikwa ivu, nk’uko amakuru dukesha The New Times abigaragaza.
Agaragaza icyo iri tegeko rizafasha imbere y’inama rusange y’Inteko yari iyobowe na Rose Mukantabana ku wa kabiri w’iki cyumweru, Umuyobozi wa (...)
Inteko Ishinga Amatetegeko y’u Rwanda, yemeje itegeko rishyigikira uburyo bwo gutwika imirambo nk’ubundi buryo bwo gushyingura kugira ngo hazigamwe ubutaka hanarengerwa ibidukikije.
Iri tegeko ritanga uburenganzira ku muntu wese uzifuza ko umuntu we wapfuye yashyingurwa amaze gutwikwa hakabikwa ivu, nk’uko amakuru dukesha The New Times abigaragaza.
Agaragaza icyo iri tegeko rizafasha imbere y’inama rusange y’Inteko yari iyobowe na Rose Mukantabana ku wa kabiri w’iki cyumweru, Umuyobozi wa komite ishinzwe imibereho myiza mu Nteko, Mwiza Esperance yavuze ko gutwika imirambo atari agahato ko ahubwo bizajya bituruka ku bushake bwa buri muntu.
Yongeyeho ati ”Mu gihe itegeko rizaba ryatangiye gushyirwa mu bikorwa irimbi ryose riri mu Rwanda rizaba rifite aho imirambo itwikirwa.”
Kuri ubu mu Rwanda Abahinde ni bo bamenyereye gushyingura imirambo bayitwitse kuko biri no mu muco wabo.
Nk’uko itegeko ribiteganya, Akarere kazajya gashyiraho ahantu hazwi hagenewe gushyirwa umuyonga w’umurambo wamaze gutwikwa, icyakora mu Buhinde bo ivu barijugunya mu biyaga n’inzuzi cyangwa inyanja.
Iri tegeko rikomeza rivuga ko umuntu ufite uburenganzira kuri ‘Nyakwigendera’ azajya agaragaza aho yifuza gutwikira umurambo ndetse n’aho gushyira ivu, ariko akagaragaza impapuro yahawe n’abaganga zerekana impamvu y’urupfu rwa Nyakwigendera.
Abadepite babyakiriye bate?
Depite Kantengwa Juliana, ati ”Aho kongera umubare w’amarimbi, hashyirweho ahantu henshi ho gutwikira imirambo. Ibyo byarengera ubutaka.”
Gusa, Mwiza yagaragaje ko umuco Abanyarwanda basanganywe utabemerera kumva vuba uburyo bwo gutwika imirambo, kuko asanga no mu gihe iri tegeko ryigwagaho abantu babyumvaga barumirwaga bagatangara cyane.
Umuhinde waganiriye na The New Times avuga ko iyo batwika umurambo bifashisha ibiro 100 by’inkwi bagatwikana n’amavuta y’inka bakongeramo n’amase kugira ngo ntibibangamire ibidukikije, nyuma y’ amasaha abiri umurambo ugahinduka ivu.
Minisitiri w’umuco ni we uzagena uburyo imirambo izajya itwikwamo ndetse n’aho iryo vu rizajya rishyirwa hagendewe ku gitabo cy’ amategeko y’u Rwanda mu ngingo yaryo ya 32.
Gusa, hari umuhinde utarashatse kwivuga amazina yabwiye The New Times ko mu mwaka ushize bashatse gutwika umurambo, nyamara REMA(Rwanda Environmental Management Authaurity), yarabangiye ku mpamvu yise izo kurengera ibidukikije.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Guverineri Mufulukye yasanganijwe ibibazo muri Nyagatare
Nyuma y’ibyumweru bibiri Fred Mufulukye agizwe Guverineri mushya w’Intara y’Iburasirazuba yatangiye gukora imirimo ashinzwe asura abaturage bo mu Karere ka Nyagatare.
Yasuye abaturage bo mu Kagari ka Kigarama, mu Murenge wa Katabagemu muri ako karere ku itariki ya 12 Nzeli 2017.
Guverineri Mufulukye yagiranye ikiganiro n’abo baturage, abaganiriza kuri gahunda zitandukanye ariko bigaragara ko abaturage bafite inyota yo kumubaza ibibazo kugira ngo abishakire ibisubizo.
Abaturage bahawe umwanya wo kubaza ibibazo maze abagera kuri 17 batonda umurungo bahabwa mikoro barabaza ku buryo inama yari yatangiye mu ma saa munani yarangiye hafi saa moya z’ijoro.
Ibibazo Guverineri Mufulukye yakiriye birimo iby’imanza zarangijwe nabi, ibya ba rwiyemezamirimo batishyuye abo bakoresheje n’iby’amakimbirane mu miryango.
Bimwe muri ibyo bibazo byumvikanaga ko bimaze imyaka myinshi, ababibajije bakavuga ko babigejeje ku buyobozi bw’inzego z’ibanze ntibikemuke.
Nk’umuturage witwa Nigaba Jean Marie Vianney yavuze ko we n’abandi bantu bane bambuwe amafaranga bakoreye ku rwunge rw’amashuri rwa Katabagemu mu mwaka wa 2013.
Ahamya ko icyo kibazo yakigejeje ku buyobozi bw’umurenge ariko ngo bukomeza kubasiragiza kugeza ubu.
Agira ati “Twagerayo gitifu akatubwira ngo muzaze ejo, niyo mpamvu twiyambaje izindi nzego.
Rimwe yatwohereje kwa ku mucungamutungo tumugezeho atubwira ko atabika amafaranga afitwe na gitifu, n’ubu twaheze mu gihirahiro.”
Undi muturage witwa Manzi Valence yagejeje ikibazo kuri Guverineri Mufulukye avuga ko se umubyara yamwambuye impano yari yarahawe na sekuru.
Avuga ko yarezwe kwa sekuru ubyara se. Mbere y’uko uwo sekuru apfa ngo yamuhaye inka n’isambu.
Akomeza avuga ko se yaje kugurisha inka n’ubutaka arabimura we na Nyirakuru arabiyegereza.
Yamweretse isambu y’ingurane ariko inka ntiyazimuha. Agahera aho asaba ko ise yamusubiza inka ze.
Hitarurema Emmanuel umubyeyi wa Manzi avuga ko izo nka azizi. Ariko avuga ko azazisubiza umwana we nabanza akava mu nzu yihaye ku ngufu.
Kuri icyo kibazo Guverineri Mufulukye yahise asaba Hitarurema guha umwana inka yahawe na sekuru kandi akagira n’ikindi amugenera nk’umubyeyi.
Ku kibazo cy’abaturage bamaze imyaka ine batarishyurwa amafaranga bakoreye yavuze ko agiye kugikurikirana bityo kikazakemuak bidatinze.
Nyuma yo kumva n’ibindi bibazo bitandukanye, Guverineri Mufulukye yavuze ko ibibazo yagejejweho bigaragazaga imikorere idahwitse y’abayobozi.
Ati “Hari ibibazo twagiye tubona rwose bitakabaye bihari, bitwereka ko abayobozi batakoze akazi kabo. Tugiye kubikurikirana, ndabizeza ko vuba ahangaha muzabibona.”
Yakomeje avuga ko abayobozi bategera abaturage ngo babakemurire ibibazo batazihanganirwa.
Yahamagariye abaturage kujya bagaragaza ibibazo byabo mu zindi nzego mu gihe uwo babigejejeho bwa mbere atabikemuye.
Ibitekerezo ( 1 )
Nagire vuba aze no mu karere ka Rwamagana mu Murenge wa Mwurire ibibazo abaturage bafite ntibibarika, ibaze nawe Gitifu muzima urwnya gahunda ya leta yo guharanira kwigira yanga gusinyira abaturage bashaka gukora koperative akagera ubwo arahira ati: signature muzayibona ntakiyobora uyu murenge ; ahubwo agakora amahano akajya gufunguz umuturage w inkozi y ibibi wararitse ishyamba rya leta avuga ko uwo muturage ar,inkingi y umurenge adakwiye gufungwa maze bigisha umuturage w umukene warushinzwe kubyikorera ngo nahamye yuko ariwe watemye iryo shyamba bityo ngo nafungurwa azamufashiriz urugo kandi yuko azamufunguza bidatinze (ibyo biti bisaga maganatatu).


text:
Duhugukirwe indirimbo
Kuririmba ni iki?
Ubusanzwe kuririmba ni umwuga wo guhanika amajwi yumvikana, ukayahererekanya kandi ukayasobekeranya ku buryo bunogeye amatwi.
Kuririmba ni kimwe mu bikorwa ndangamuco byabayeho kuva kera na kare mu mateka ya muntu. Kuririmba byifitemo inganzo. Kuririmba rero bikorwa mu ijwi ry’abantu ryonyine cyangwa riherekejwe n’amajwi y’ibikoresho, nk’umurya w’inanga cyangwa akarumbeti, impanda n’imyirongi, cyangwa se ibindi bibomborana nk’amashyi, ingoma n’ibinyuguri.
Kuririmba ni ingobyi y’uruhererekane rw’umuco
Guhuriza hamwe amajwi y’abantu n’ay’ibyo bikoresho binyuranye twavuze, gutinda ku majwi runaka andi ukanyaruka bibyara umugendo n’injyana bishobora guherekezwa n’imbyino z’abaririmba cyangwa abumva indirimbo, bitewe n’uko batwarwa ku bwa roho kimwe no ku bw’umubiri. Akenshi na kenshi umugendo n’injyana bikunze guhurirwaho n’abantu batuye akarere runaka cyangwa se ababayeho mu gihe runaka, akaba ari nayo mpamvu indirimbo ifatwa nk’igikoresho gikomeye gihererekanya umuco n’amateka by’abantu bagize umuryango runaka, cyangwa ikoraniro iri n’iri uko ibihe biha ibindi.
Amoko y’indirimbo
Dushobora kwiyumvisha rero ko hariho amoko menshi y’indirimbo hashingiwe ku baririmba, ku bikoresho bifashisha, ku mugendo n’injyana by’indirimbo kimwe na none no ku butumwa butangwa muri izo ndirimbo. Utitaye ku runyurane rw’uturere n’imico, hariho amoko atatu y’indirimbo: Indirimbo z’Imana, indirimbo za gakondo n’indirimbo z’amajyambere. Indirimbo z’Imana ni izikoreshwa mu mihango nyobokamana ; indirimbo za gakondo zikaba za zindi zikoreshwa mu bitaramo no mu bindi biterane ndangamuco by’abantu bo mu karere runaka ; naho indirimbo z’amajyambere ni izikoreshwa hagamijwe inyungu z’ubucuruzi wifashishije ibikoresho by’ubu cyangwa ibya kera hamwe n’ikoranabuhanga rigezweho.
Byanditswe : tariki ya 03 Ugushyingo 2017 saa 08:20:59, ubu
, : 278
Uwabitangaje : Robert MAKUTA
Liturujiya y'uyu munsi
Umwaka B, Imbangikane
Kuwa gatandatu, kwambara icyatsi
Isomo rya 1 : 2 Sam 1,1-4.11-12.19.23-27
Kuzirikana : Zab 80 (79)
Ivanjili : Mk 3,20-21.
Fabiyani Papa n’uwahowe Imana (250)
Sebastiyani Uwahowe Imana (288)
Inkuru zeheruka gutangazwa
Ubutumwa bw'Abepiskopi
Inyigisho
Aho tubarizwa
Commission Episcopale pour la Pastorale des Jeunes, C.E.P.J.C/o Cité des Jeunes "Nazareth" de Mbare
B.P. 66 Gitarama
Tél. : +250 787 171 955
E-mail : cepj@urubyiruko.org
Website : www.urubyiruko.org


text:
Irakoze Samuel ufite imyaka 11 afite impano yo kubwiriza yemeza ko ari impano yahawe n’Imana yabwirije abakirisito bari bateraniye mu itorero rya Bethesida Holy Church riherereye ku Gisozi maze abari bahari barafashwa abandi barihana.
Uyu mwana yabwirije ku Cyumweru tariki 07 Mutarama 2018 muri Bethesida Holy Church, agaruka ku ngingo zitandukanye zijyanye n’ibyaha abantu bakwiye kwihana muri iyi minsi.
Irakoze ufite impano idasanzwe yo kubwiriza, iyo ukurikiye ibibwiriza bye biteguranywe ubuhanga biragutangaza bitewe n’imyaka afite.
Yemeza ko ababyeyi be bamubwiye ko yakuranye ibimenyetso bidasanzwe kuko yamenye kuvuga ataramenya kugenda aho yajyaga aririmba indirimbo.
Mu kibwiriza gifite umiutwe ugira uti: “Yesu niwe Gitangaza”, Irakoze yavuze ko umukirisitu agomba guca mu irembo rifunganye kugirango agere kuri Yesu.
Yagize ati” Kugera kuri Yesu bisaba kunyura mu irembo rifunganye, yavuze ko hari ibintu bishobora kubuza umuntu ubugingo, nko kuticisha bugufi bishobora kukubuza umugisha, kandi Imana yadushize imbere ikibi n’ikiza icyo uzahitamo ni cyo uzabona”.
Yasabye abakobwa bambara imyenda itabambitse kwihana bakicisha bugufi. Ati”mujye mwicisha bugufi mureke kwambara imyenda itabambitse, mureke kwambara imyenda itabuye (itanyuye) mugenda mugaragaza ibibero ibyo ntabwo ari ukwiyubahisha”.
Yanagarutse ku bahungu Bambara udupantaro tubafunganya umubiri ababwira ko na bo bakwiye kureka ubwo bwibone bakagandukira Yesu.
Yakomeje avuga ko abantu bitwaza amatorero basengeramo bakibwira ko ari bo bazajya mu ijuru gusa baba bibeshya kuko ngo Imana ntizareba amadini izareba agakiza kari mu mutima.
Ati: “Amatorero nta cyo avuze imbere y’Imana, turi bamwe icya ngombwa ni ugukora ibyo Imana ishaka tugakora imirimo izaduherekeza kandi abazemera Yesu na we azabemeza kuko Yesu ni we gitangaza, ubwo rero abo Yesu yemeje tubwirize abandi kugirango nabataremera bemere”.
Yakomeje abwira abakirisito bari bateraniye yo ati: “dukomeze tube abera dukore ibyo Imana ishaka ibindi bizizana kandi buri muntu wese abe uwejejwe mu itorero rye kuko Imana niza gutwara abantu bayo izareba mu mitima kandi niba agakiza kari mu mitima n’inyuma kagomba kugaragara”
Uyu mwana ufite impano yo kubwiriza avuga ko yabitangiye akiri umwana muto kuko yajyaga ateranya abana bagenzi be akababwiriza biza gukomera ajya mu marushanwa yo ku bwiriza ku rwego rw’igihugu maze aza kuyatsinda ariho impano ye yakuriye.
Ibyo uyu mwana yabwirije byafashije abantu benshi abatari bacye barihana bemera umwami Yesu nk’umwami n’umukiza mu buzima bwabo.
Irakoze yavuze ko kuvuka kwe byavuye ku mugambi w’Imana kuko yavutse hashize icyumweru umuhanuzi ahanuriye ababyeyi be ko bazabyara umwana w’umuhungu abategeka ko bazamwita Samuel kuko ngo ariko Imana yari yabivuze.
Irakoze Samuel akomoka mu Ntara y’Amajyaruguru akaba abarizwa mu Itorero rya ADEPR.


text:
Gift Supermarket irafasha abakundana kwizihiza Saint Valentin
Mu rwego rwo gufasha abakundana kwizihiza umunsi mukuru wabo wa Saint Valentin, iduka Gift Supermarket rikorera mu Mujyi wa Kigali ahazwi ku izina rya Kwa Rubangura ku muryango no 002 ryiyemeje kubashyira igorora ribagezaho impano za Saint Valentin zitandukanye ku biciro byoroheye buri wese.
Izi mpano za Saint Valentin zirimo indabo zaba iza kimeza cyangwa iz’inkorano, ‘cadre’ zijyamo amafoto, amakarita yanditseho amagambo y’urukundo (carte postales), Gato (Gateaux) za Saint Valentin (...)
Mu rwego rwo gufasha abakundana kwizihiza umunsi mukuru wabo wa Saint Valentin, iduka Gift Supermarket rikorera mu Mujyi wa Kigali ahazwi ku izina rya Kwa Rubangura ku muryango no 002 ryiyemeje kubashyira igorora ribagezaho impano za Saint Valentin zitandukanye ku biciro byoroheye buri wese.
Izi mpano za Saint Valentin zirimo indabo zaba iza kimeza cyangwa iz’inkorano, ‘cadre’ zijyamo amafoto, amakarita yanditseho amagambo y’urukundo (carte postales), Gato (Gateaux) za Saint Valentin n’ibindi.
Ubwo twaganiraga na Sanzira Amon nyir’iri duka, yagaragaje ko basanzwe ari inzobere mu gushimisha abakundana babagana, ariko ko uyu mwaka bafite udushya turimo Gateaux zitari zisanzwe. Abifuza kurangura na bo barakirwa kandi ku biciro biciriritse ugereranyije n’ahandi.
Sanzira yongeyeho ko ukeneye ko bamushyikiriza ibyo akeneye aho ari atanga nomero ya telefoni akavuga n’aho aherereye, bakamugezaho ibyo akeneye igiciro cyabyo kikiyongeraho ubwikorezi.
Gift Supermarket barifuriza abakundana kuzagira umunsi mwiza wa Saint Valentin, uzizihizwa kuri uyu wa kane tariki ya 14 Gashyantare 2013.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Page 1 of 7
IYOBOKAMANA "TAUHID"
Tauhid ni iki?
Tauhid bisobanuye ko umugaragu agomba kwiringira no kwemera ko Imana ari imwe rukumbi ntacyo wayigereranya nacyo cyangwa wayibangikanya nacyo mu bumana bwayo no mubisingizo byayo yaba yarisingije ubwayo cyangwa yarasingijwe n'intumwa.
Tauhid irimo ibice bitatu (3):
TAUHID RUBUBIYAT: Ni tauhidi igaragaza ko Imana ariyo Umuremyi wa byose kandi ko ari nayo mugenga wabyose ninayo ibiha ubuzima ikanabyambura ubuzima igihe ishakiye.
Ntabwo iki gice ucyemera biba bihagije kwitwa umugandukiramana yirengagije ibindi bice bibiri bisigaye ,kuko byuzuzanya kubera ko iki gice n'abatemera Imana baracyemera. Imana iragira iti:
"N'iyo ubabajije uti: "Ninde wabaremye barasubiza bati ni Imana" QOR'ANI 43:87
Imana irongera ikagira iti:
"N'iyo ubabajije uti: "Ninde wamanuye amazi mu ijuru akazura isi nyuma y'uko yari ubutayu basubiza bati ni Imana" QOR'ANI 29:63
TAUHID AL'ULUHIYAT
Ni tauhidi ishingiye ku kwiharira ubumana ubigaragaza kumutima no mumvugo ndetse no mubikorwa ko Imana yihariye ubumana ntakindi cyitwa Imana cyagakwiriwe gusengwa, n'ibindi byose bihesha Imana icyubahiro bigomba kuba ibye.
Iki gice nicyo idini rya islamu rishingiyeho ninacyo gice cyatumye Imana yohereza intumwa n'abahanuzi ngo bigishe ko Imana ari imwe. Ninacyo gice cyatumye Imana irema umuntu n'amajini, ninacyo gice cyatumye Imana imanura ibitabo ngo bituyobore iyo Mana. Iki gice nicyo gitandukanya abemeramana n'abahakanyi, kigatandukanya abantu bazajya mu ijuru n'abo mu muriro. Imana iragira iti:
"Yemwe bantu, nimugaragire Imana yanyu yabaremye, yaremye n'abababanjirije wenda mwatinya iyo Mana yakoze ibyo" QOR'ANI 2:21
Intumwa y'Imana SWALEH yabwiye abantu bayo iti:
"Yemwe bantu, nimugaragire Imana, ntayindi mana mufite itari yo..." QOR'ANI 11:62
Intumwa y'Imana SHWAYIBU yabwiye abantu bayo iti:
"Yemwe bantu, nimugaragire Imana, ntayindi mana mufite itari yo.." QOR'ANI 7:85
TAUHID AL AS'MAI WA SWIFATI
Ni tauhidi yo kwemera no kwizera amazina y'Imana n'ibisingizo byayo ukabiyiharira, byaba ibyo yisingije ubwayo cyangwa ibyo yasingijwe n'intumwa, nko kwemera ko Imana ari Umumenyi wa byose cyangwa ko ari Umushobozi wa byose kandi Imana idasinzira n'ibindi bisingizo yihariye.
Iki gice nacyo ntabwo gihagije kuba ucyemera ahinduka umugandukiramana, ningombwa ko aba afite ibindi bice bibiri kuko byuzuzanya. Muri iki gice nacyo harimo ibyo abatemera Imana bemera hari n'ibindi bahakana, babihakana kubera ubujiji cyangwa kwigomeka nk'uko bahakanye ko Imana ariyo Nyir'impuhwe (ARAH'MANI). Imana iragira iti:
"Uko niko twakohereje mu muryango wabanjirijwe n'indi miryango Kandi bahakana ko Imana ari Nyir'impuhwe" QOR'ANI 13:30
Ibigambiriwe muri TAUHID
Ni igihe umuntu abona ko buri kintu imvano yacyo giturutse ku Mana ntugire uwo ubona ko ariwe nyirabayazana cyangwa umuhuza. Umuntu akaba azi ko ikibi n'icyiza n'ibindi nk'ibyo bituruka ku Mana.
Icyo umuntu wagandukiye Imana bimufasha
Yizera Imana imwe rukumbi Yirinda icyabangamira abantu Ashimishwa n'igeno ry'Imana Akunda Imana akayihindura umukunzi Akemera kugendera ku mategeko n'amahame y'Imana Tauhidi RUBUBIYA ifasha umuntu kwemera ibyahanzwe n'Imana.
TAUHIDI RUBUBIYA na TAUHIDI ULUHIYA biruzuzanya
Uzemera ko Imana ari imwe kandi ikaba ariyo Rurema ari nayo mutegetsi unatanga amafunguro, icyo gihe iyo yemera Imana atyo bimusaba no kwemera ko iyo Mana ishoboye ibyo ari nayo ikwiriye guharirwa amasengesho.
Inyungu zo kugandukira Imana
Imana iragira iti:
"Babandi bemeye Imana ntibavange ukwemera kwabo no guhuguza (Kubangikanya Imana), abo nibo bafite amahoro mu mitima yabo kandi barayobotse" QOR'ANI 6:82
Biturutse kwa ANAS I mwene MALIKI Imana imwishimire aragira ati:
"Numvise intumwa y'Imana ivuga iti:"Yewe mwene ADAMU ntagihe uzampamagara unyizera uretse ko nzaguhanaguraho ibyaha kandi ntitaye ku bindi wakoze. Yewe mwene ADAMU n'iyo ibyaha ubwinshi bwabyo bwagera hejuru mu kirere hanyuma ukansaba imbabazi nzakubabarira ntitaye kuri ibyo byaha. Yewe mwene ADAMU uramutse ungannye ufite ufite ibyaha byuzuye isi ariko tugahura utarambangikanyije n'icyo aricyo cyose nagusanganiza impuhwe zingana nabyo" Hadith yakiriwe na Tirmidhiy
Biturutse kwa UBADA mwene SWAMIT Imana imwishimire, avuga ko intumwa y'Imana amahoro n'imigisha by'Imana biyibeho yavuze iti:
"Uzemera ko Imana ari imwe ntacyo yabangikwanywa nacyo kandi akanemera ko Muhammadi ari intumwa y'Imana akaba n'umugaragu wayo akanemera ko Yesu ari umugaragu w'Imana akaba n'intumwa yayo n'ijambo Imana yoherereje Maria na roho iturutse kuri yo, akemera ko ijuru ari ukuri ririho n'uko umuriro ari ukuri uriho, Imana izamuha ijuru ititaye kubindi bikorwa" Hadith yakiriwe na Bukhari na Muslimu
Ibihembo by'abagandukiye Imana:
Imana iti:
"Geza inkuru nziza kuri babandi bemeye bakarangwa n'ibikorwa byiza ko bateguriwe ijuru ritembamo imigezi buri uko bahawe ifunguro ry'imbuto baravuga bati iri funguro twarihawe mbere (ku isi). Bazahabwa amafunguro asa nk'ayo ku isi (ariko atandukaniye mu buryohe) kandi bazahabwa abafasha. Ubwo buzima bakazabubamo ubuziraherezo" Qor'ani 2:25
Biturutse kwa JABIR Imana imwishimire aragira ati:
"Intumwa y'Imana yahuye n'umugabo uwo mugabo abaza intumwa y'Imana ati:"Ni ibihe bintu bibiri bikomeye byo kuzirikana?" Intumwa y'Imana iramusubiza iti:"Uzapfa atarabangikanyije Imana azinjira mu ijuru naho uzapfa akibangikanya Imana azinjira mumuriro" Hadith yakiriwe na Muslimu
Iyobokamana nyakuri
Ntabwo iyobokamana wavuga ko ryuzuye utiyeguriye Imana ngo uyigaragire yonyine maze ukirinda ibindi byose bishaka kugaragirwa. Imana iragira iti:
"Twoherereje kuri buri bantu (uko ibihe byasimburanaga) intumwa zigisha ko bakwiye gusenga (kugaragira) Imana imwe bakitandukanya n'ibigirwamana" Qor'ani 16:36
Imana irongera ikagira iti:
"Vuga uti:"Yewe "Muhamadi" ubu koko ikitari Imana abe aricyo mpindura Umurezi ndeke uwahanze isi n'ijuru we utanga amafunguro ntayahabwe" Babwire uti:"Nategetswe kuba uwambere wakiranutse kandi ntuzabe mu babangikanyamana" QOR'ANI 6:14
Imvugo y'intumwa y'Imana yakiriwe na MUADH mwene DJABALI Imana imwishimire aragira ati:
"Nari nicaye inyuma y'intumwa y'Imana turi kundogobe, arambwira ati:"Yewe MUADH ese waba uzi ukuri kw'Imana kubantu bagomba kuzuza n'ukuri kw'abantu ku Mana igomba kubuzuriza?" MUADH aramusubiza ati:"Imana n'intumwa yayo nibo babizi" Intumwa y'Imana iti:"Ukuri kw'Imana ifite kubagaragu bayo ni uko bagomba kuyisenga ntibagire icyo bayibangikanya nacyo naho ukuri kw'abantu bagomba ku Mana ni uko itazahana uwo ariwe wese utarayibangikanyije" Ndavuga nti:"Ntumwa y'Imana ese iyi nkuru nyigeze ku bantu?" Intumwa iti:"Oya byihorere batazabyishingikiriza bakareka gukora ibyiza" Yakiriwe Bukhar na Mus-lim


text:
12 MATA 2017
U BURUSIYA
Urukiko rw’Ikirenga rwumvise uko Abahamya ba Yehova biregura ku birego baregwa
Urubanza rwo kumenya niba Abahamya bakwiriye gucibwa mu Burusiya, rwakomeje kuburanishwa n’Urukiko rw’Ikirenga rw’icyo gihugu ku itariki ya 12 Mata 2017, uwo ukaba ari umunsi warwo wa kane. Abunganira Abahamya ba Yehova mu mategeko bagaragaje ko ibikubiye mu kirego cyatanzwe na Minisiteri y’Ubutabera binyuranyije n’amasezerano mpuzamahanga u Burusiya bwashyizeho umukono, kandi ko binyuranyije n’Itegeko Nshinga ry’icyo gihugu.
Nanone abo banyamategeko bavuze ko kuba Minisiteri y’Ubutabera isaba ko Abahamya bacibwa mu gihugu, binyuranyije n’amategeko mpuzamahanga, ni ukuvuga Amasezerano y’Umuryango w’Ubumwe bw’u Burayi, n’Amasezerano Mpuzamahanga Agenga Uburenganzira bw’Ikiremwamuntu n’ubwa Politiki. Ayo masezerano hamwe n’Itegeko Nshinga ry’u Burusiya, biha umuntu uburenganzira bwo kujya mu idini ashaka no kuyoborwa n’umutimanama we, uburenganzira bwo kuvuga icyo atekereza, uburenganzira bwo guteranira hamwe n’abandi n’uburenganzira bwo kugira umuryango (wo mu rwego rw’amategeko) abarizwamo.
Hari Abahamya ba Yehova bane batanze ubuhamya bavuga ko amatorero yabo adakoresha ibitabo biri ku rutonde rw’ibyo icyo gihugu cyashyize ku rutonde rw’ibintu birimo ibitekerezo by’ubutagondwa, bityo Abahamya bakaba nta ho bahuriye n’ubutagondwa. Urukiko rwategetse ko uru rubanza rusubikwa, rukazakomeza ku itariki ya 19 Mata 2017, saa yine za mu gitondo.


text:
Mu Karere ka Burera, Umurenge wa Cyanika ku Mupaka wa Cyanika uhuza u Rwanda na Uganda huzuye Isoko ryambukiranya imipaka (Cross order market) ryuzuye ritwaye amafaranga y’u Rwanda Miliyari imwe n’igice.
Leta y’u Rwanda yiyemeje kubaka amasoko yambukiranya imipaka ku nkiko z’igihugu nyuma yo kubona ko ubucuruzi buhakorerwa bukomerera ababukora mu gihe hanakorerwa ubucuruzi bumwe na bumwe bunyuranyije n’amategeko nk’uko bitangazwa na Minisiteri y’Ubucuruzi n’Inganda(MINICOM).
Isoko ryambukiranya imipaka rya Cyanika rifatwa n’abaturage b’Akarere ka Burera hamwe n’abaturage baturanye n’ako karere nk’igisubizo cy’ikibazo kimaze igihe kibabangamira cyo kugorwa no kubona ibicuruzwa ahanini bitaboneka mu karere kabo aho byabasabaga kujya kubishaka muri Repubulika iharanira Demokarasi ya Kongo na Uganda.
Kamanzi Jean Paul, umucuruzi ukorera ku Mupaka wa Cyanika, agira ati “Nk’urugero kubona ifu ya kawunga byadusabaga kwambuka tukajya hakurya Kisoro[muri Uganda], mu rugendo wasangaga ibicuruzwa bigera hano rimwe na rimwe byangiritse kandi bikaduhenda (….) rero bizatworohera kuko ibicuruzwa bizajya bidusanga aha.”
Nshimiyimana Faustin, ukora akazi ko kwikorera imizigo ku Mupaka wa Cyanika we agira ati “Hamwe n’iri soko ryambukiranya imipaka, akazi kaziyongera kuri twebwe ba karani ngufu kuko rizaba rihuriweho n’ibihugu bitatu; Kongo, Uganda n’u Rwanda ubwo akazi kazajya kadusanga iwacu twinjize amafaranga twiteze.”
Bahawe akazi…
Abaturage bagera barenga 200 ni bo bahawe akazi mu mirimo yo kubaka ririya soko ryambukiranya imipaka, bamwe muri abo baturage baganiriye n’Ikinyamakuru Izuba Rirashe bavuga ko akazi bahawe katumye bihuta mu iterambere.
Ntahombereye Jean Bosco, wo mu Kagari Nyagahinga ho mu Murenge wa Cyanika, agira ati “Jye maze umwaka nkora hano nk’umuyede[aide maçon], ku munsi bampemba amafaranga 1,500 ninjiyemo nta kintu mfite iwanye mu rugo ariko ubu ngubu nabashije kwigurira inka kandi mbasha kwambika abana banjye nkanababonera icyo kurya, ikindi ni uko mpinga ibirayi mu murima nkodesha akazi nahawe hano.”
Kayitsinga Faustin, Umunyamabanga Nshingwabikorwa w’Umurenge wa Cyanika; ahaherereye ririya soko, atangaza ko ryitezweho inyungu zo mu gihe kinini, atangaza ko ku ikubitiro rizahindura imibereho y’abagore n’urubyiruko basanzwe bakora ubucuruzi bwambukiranya umupaka wa Cyanika.
Bimwe mu bice by’ingenzi bigize Isoko ryambukiranya Imipaka rya Cyanika harimo ahagomba kujya habikwa ibicuruzwa(Ware house), Parikingi y’imodoka, ahagomba gucururizwa mu nzu zigerekeranye, agace kazajya gacuruzwamo n’abacuruzi baciriritse, ubwiherero n’ahandi.
Bisobanurwa ko imirimo yo kubaka ririya soko igeze ku gipimo cya 95% gusa ngo rizafungura imiryango mu ntangiriro z’umwaka utaha.
Twitter: @Umurengezis


text:
Reba Charly na Nina mu myiteguro yo kumurika Album yabo (Amafoto)
Mu gihe habura iminsi mike ngo Charly na Nina bamurike Alubumu ya mbere y’indirimbo zabo, abo baririmbyi bavuga imyiteguro y’igitaramo bayigeze kure.
Kuri ubu bakomeje imyitozo basubiramo indirimbo, bagorora n’amajwi babifashijwemo n’itsinda ry’abacuranzi ryitwa Neptunez Band bazwi muri Jazz Junction n’ababyinnyi bo mu itsinda rya Machinal bagizwe n’abasore batandatu.
Biteganijwe ko kumurika iyo Alubumu yabo bise "Imbaraga" bizaba ku itariki ya 01 Ukuboza 2017. Bizabera ahahoze ari Camp Kigali.
Ubwo Kigali Today yasuraga abo baririmbyi aho bakorera imyitozo muri Rosty i Kimironko, yasanze imyiteguro bayigeze kure.
Charly yavuze ko kumurika "Album" y’indirimbo yabo ya mbere ari igikorwa gikomeye ku buryo ngo abigereranya no kubyara.
Agira ati "Ni nko kwibaruka umwana nyine! Ni ikintu natwe duteguye bwa mbere, dufite icyizere ko bizagenda neza cyane! Urebye nyine dutegereje umunsi nyawo ariko twebwe turishimye cyane byaturenze.”
Mugenzi we Nina agira ati “Twiteguye, turi gukora imyitozo ya nyuma hanyuma turatumira abantu bose ko batazabura kuko igitaramo kizatangira kare hanyuma bazaze twishimane.”
Muyoboke Alex, umujyanama w’abo bahanzi yadutangarije ko mu bahanzi bose yabashije gukorana nabo, Alubumu ya Charly na Nina ari yo yishimiye kurusha izindi zose.
Agira ati “Ngira ngo urabizi namuritse Album nyinshi harimo iza ba Tom Close, Urban Boys, Dream Boys, Riderman n’abandi ariko iyi ya Charly na Nina iranshimishije cyane."
Akomeza agira ati "Hariho indirimbo nyinshi abantu batazi, ’live’ nziza, mbese ni ibintu maze amezi arenga atatu ntegura! Ibindi reka tubihe Imana ku wa gatanu.”
Dj Pius, umwe mu bahanzi bazagaragara mu gitaramo cya Charly na Nina nawe yari yaje mu myitozo.
Atangaza ko yiteguye kuzaha abafana be umuziki mwiza azaririmba anabyina, akazanaboneraho kuririmbira indirimbo ye nshya bazahamenyera.
Abandi bahanzi bazagaragara mu gitaramo cya Charly na Nina harimo Andy Bumuntu, Yvan Buravan, Big Fizzo (Farious) na Julianna Kanyomozi.
Amafoto: Muzogeye Plaisir
Andi mafoto menshi kanda hano


text:
Nabyifatamo nte mugihe umukunzi wanjye ambenze?
Kubengwa bishobora gutuma uhungabana kurusha ikindi kintu cyose cyaba cyarakubayeho kuko ahanini hari abavuga ko iyo ubenzwe uba wumva ko hari igice cy’umubiri wawe gipfuye, hakaba n’abandi bavuga ko urukundo rukomeye nk’urupfu.
Igitabo twifashishije cyitwa ’Ibibazo Urubyiruko Rwibaza n’Ibisubizo Byabyo’ kivuga ko ubusanzwe iyo urambagizanya n’umukobwa cyangwa umuhungu w’inshuti yawe muri ibyo bihe urukundo rwanyu muba mwumva rugenda rwiyongera, ugasanga mwirirwa mwohererezanya ubutumwa bugufi (...)
Kubengwa bishobora gutuma uhungabana kurusha ikindi kintu cyose cyaba cyarakubayeho kuko ahanini hari abavuga ko iyo ubenzwe uba wumva ko hari igice cy’umubiri wawe gipfuye, hakaba n’abandi bavuga ko urukundo rukomeye nk’urupfu.
Igitabo twifashishije cyitwa ’Ibibazo Urubyiruko Rwibaza n’Ibisubizo Byabyo’ kivuga ko ubusanzwe iyo urambagizanya n’umukobwa cyangwa umuhungu w’inshuti yawe muri ibyo bihe urukundo rwanyu muba mwumva rugenda rwiyongera, ugasanga mwirirwa mwohererezanya ubutumwa bugufi burimo amagambo y’urukundo, rimwe na rimwe mugahana impano kugira ngo mwerekane ko mwitanyeho, mugakora ibishoboka byose mugategerana amatwi mukumvikana mu byo muvuga ubwanyu ku buryo ahanini usanga umukobwa cyane cyane uba yumva ko afite umukunda nyakuri. Gusa nta byera ngo de kuko hari igihe kibaho ukabengwa, ibyo wabonaga nk’ibyiza bikaba byanaguteza agahinda wumva ko katazigera gashira.
“ Twari tumaze imyaka itanu dufitanye ubucuti, kandi yari amaze amezi atandatu andambagiza. Igihe yahagarikaga ubucuti twari dufitanye, ntiyigeze anabimbwira. Yagize atya areka kumvugisha gusa! Numvise nihebye, nshengurwa n’agahinda! Nakomezaga kwibaza nti ’ubu se ikibi namukoreye ni ikihe?’" ibi ni ibyatangajwe na Rachel wanzwe n’uwahoze ari umukunzi we ku buryo ibyishimo yagiraga hambere byayoyotse.
Kwanga kubyemera
Abenshi banga kubyemera bavuga ko ejo cyangwa ejo bundi azisubiraho, Hakabaho abarakara bavuga ko bidashoboka ko bakorerwa ibintu nk’ibi, abiheba bavuga ko badafite igikundiro nta wundi uzigera abakunda n’abandi babivuga ukundi.
Aba bose n’ubwo bibababaje, bagomba kwakira ibyababayeho kuko bigera aho bigashira n’ubwo ibyakubayeho bizaterwa n’izindi mpamvu bitewe n’igihe urukundo rwanyu rwari rumaze n’aho rwatangiriye.
Uko wakwakira n’icyo wakora ku byakubayeho n’uko wamara inzika mu mutima
Hari abantu bajya bavuga ko nyuma y’igihe n’ibintu bibabaje bigera aho bikibagirana. Igihe uwo mwakundanaga yakubengaga, ushobora kuba warumvaga ayo magambo ntacyo avuze. Impamvu ni uko igihe ubwacyo kidahagije kugira ngo ibibazo bikemuke.
Iyo ugikomereka urababara, ariko nyuma y’igihe igikomere kirakira. Uba ugomba kugira icyo ukora kugira ngo amaraso adakomeza kuva kandi ububabare bugabanuke kandi ukirinda ko icyo gikomere kijyamo umwanda. Uko ni nako bigenda ku gikomere cyo mu mutima.
Gerageza ibi bikurikira:
Fata igihe cyo kurira: ntihakagire ikikubuza kurira kuko na Bibiliya ubwayo ivuga ngo hariho igihe cyo kurira n’igihe cyo kuboroga (Umubwiriza 3:1,4). Kurira si ubugwari kuko igihe Dawidi yari umurwanyi w’intwari yagiraga agahinda kenshi, yaravuze ati: “ijoro ryose ntosa uburiri bwanjye, uburiri bwanjye mbwuzuza amarira.” (Zaburi 6:6)
- Komeza kwita ku buzima bwawe: gukora siporo no kurya neza bizagufasha gusubirana imbaraga watakaje bitewe n’uko yakubenze. Bibiliya ivuga ko “imyitozo y’umubiri igira umumaro.” (1 Timoteyo 4:8)
- Jya usenga Imana uyibwira uko umerewe: Bishobora kutakorohera kuko hari bamwe babengwa bagasigara bumva ko Imana ibifitemo uruhare. Baribwira bati “Nasenze inshuro nyinshi nsaba Imana ngo impe uwo tuzabana, none dore uko bigenze!” (Zaburi 10:1)
Ese byaba bikwiriye kumva ko Imana ariyo ihitiramo abantu abo bazashyingiranwa? Ntibikwiye rwose kuko n’iyo umwe abenze undi Imana nta ruhare na ruto iba yabigizemo kuko birazwi neza ko Imana yita ku bantu bayo (1 Petero 5:7).
Ubwo rero ujye umubwira ibikuri ku mutima kuko Bibiliya ivuga iti " Mujye mureka ibyo musaba bimenywe n’Imana kandi amahoro y’Imana asumba cyane ibitekerezo byose, azarinda imitima yanyu n’ubushobozi bwanyu bwo kwiyumvisha ibintu binyuze kuri Kristo Yesu."
Ikindi ni uko ugomba gutangira gutekereza ku buzima bwawe bw’ejo hazaza, igihe kizagera ubone ko ibintu byasubiye ku murongo.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
UBUTUMWA UMUBYEYI BIKIRA MARIYA YAHAYE BYISHIMO KU WA 01/07/2015
Umubyeyi Bikira Mariya yaje ababaye cyane ari mu rumuri rwinshi cyane ntabona icyo ndugerereanya narwo ,nuko aranyitegereza aransuhuza ati:
B.M: Uraho mwana wanjye ukomeje kwihanganira ibigeragezo byose uhura nabyo
Byish: Uraho Mama ?
B.M: Mwana wanjye umeze ute?
Byish: Mama, meze neza gahoro nawe urabibona. Mama, ingendo mukomeje kunkoresha ni nyinshi cyane,sinkiruhuka.
B.M: Mwana wanjye ,komeza wihanganire byinshi nakubwiye kuko ntacyo twavuze kitagomba gusohora.Mwana wanjye aho uri komeza wihangane kandi ibyo tugutumye byose ujye ubivuga nta na kimwe wibagiwe.Mwana wanjye,reka nongere ngutume ku bana banjye bose ,ari abari hano mu gihugu ari abari no hanze hirya no hino ku isi aho batataniye, uti :nimugire amahoro, urukundo rwanjye rubasakaremo.
Bana banjye, nimupfukame musenge cyane,musabira igihugu cyanyu ndetse n’isi yose,kuko cyugarijwe cyane. Bayobozi bategetsi,murugarijwe. Mwakomeje kuntera umugongo,ibyo nababwiye nta na kimwe mwumvise ariko noneho amazi yarenze inkombe.Mukomeje kubabaza abana banjye,bamwe mukomeje kubaroha mu buroko bazira ubusa, abandi bakomeje guhunga igihugu arimwe bahunga bayobozi bakuru,ariko namwe ntimwisize.Ibyo mukomeje gukora, namwe bigiye kubageraho, kandi byaratangiye. Nimubababaze,ariko igihe kirageze cyo kubahorera.
Bana banjye,mbisubiyemo,amazi agiye kurenga inkombe kandi narababwiye kuva kera.Murakomeza kunyunyuza imitsi ya bagenzi banyu ,mugirango simbibona,kandi mba narangije kubibona mbere yuko mubikora.Muravuga ngo mufite amahoro,ntayo.Muravuga ngo murankunda,nyamara ntabwo munkunda.Muravuga ngo murankorera,nyamara ntabwo munkorera uko nshaka.Iyaba munkorera mwakumvishe ibyo mbabwira mukabishyira mu bikorwa.
Bayobozi ,bategetsi bakuru,cyane cyane nimwe mubwirwa.Nabasabye kunamura icumu,bisa n’aho mbabwiye ngo mukomereze aho.Imvura nyinshi y’amahindu igiye kubanyagira,hazarokoka bake.Bana banjye ,murumve iyo mvura mbabwira iyo ariyo.Nababwiye igiti kinini ko cyumye amashami agiye kugishiraho,agishizeho, gisigaye gihagaze cyonyine.
Nkoramutima zanjye bana banjye mwumva ibyo mbabwira kandi mukabishyira mu bikorwa,nimupfukame musenge muvuga Rozali n’ishapure y’ububabare ku wa kabiri no kuwa gatanu,mubisozeshe ishapule y’impuhwe z’Imana.Ndabibasabye bana banjye.Ubu mugeze mu gihe cy’isukurwa,u Rwanda tugiye kurwisukurira rusigaremo abankoreye neza njye n’umwana wanjye.Uwumva yumve, utumva nawe ni akazi ke, ntacyo azireguza imbere y’Imana Data.
Bana banjye,ntimugirengo gusenga hari abo bireba n’abo bitareba, mwese birabareba.Nimupfukame musenge ,musabira kandi urubyiruko kuko ruri kugenda ruganisha mu rwobo.
Nababwiye ko njye n’umwana wanjye,intebe yacu iri hano mu Rwanda, ni agahugu twihitiyemo,nta n’umwe uzi aho twicaye.
Mfite byinshi byo kubabwira,bana banjye, nimunkomereho nanjye mbakomeyeho,abanjye munkunda.Mbisubiyemo,nimuvuge cyane Rozali kuko niyo izabarokora muri ibi bihe bibi mugezemo.
Abanjye mutege amatwi mwumve ibyo mbabwira. Simvuze ngo mugire ibindi munkorera,nimukore ibyo mbasabye gusa mutarebanye ku jisho.Nababwiye ko u Rwanda ari Paradizo y’isi, niko bimeze. Bana banjye,murugarijwe hirya no hino,impande zose z’igihugu ziragoswe. Mumenye kandi ko ntacyo navuze njye n’umwana wanjye kitagomba kuzuzwa,ibyo twababwiye bigiye gusohora, nta kadomo kagabanutseho.
Bana banjye,ibikomeye biraje,birabugarije kandi bizarokoka bake. Kandi mubimenye,ntacyo mutazi. Nabahaye igihe gihagije cyo kwisubiraho,ariko mwaranze murananira. None ubu rero bana banjye,ufite amaso yo kureba, narebe aho ibihe bigeze. Reka mbacire umugani: ‘’Umuvumvu yagitse umuzinga usarurwa n’abandi’’ , kandi umwana wanze kumva ntiyanze no kubona. Intango iruzuye, igiye gusandara, kandi izasandarana byinshi. Bana banjye aho mwicaye, nimusenge ,nimusenge,nimusenge.Urugogwe rugiye kubikubita hejuru.
U Rwanda ni agahugu kanjye n’umwana wanjye,niyo mpamvu nakomeje kubabwira byinshi kugira ngo ndebe niba hari uwarokoka koko.Ndabona nta nyota mumfitiye,ariko ntacyo ,harimo abankunda,niyo baba babiri,nafatanya nabo.Nimupfukame mumfashe,abanjye bankunda,musabira igihugu cyanyu ndetse n’isi yose,musaba amahoro.
Ndabona abenshi mukomeje kunangira imitima yanyu ,mwaratwawe n’iby’isi, ntimumenye ko ibyo mutunze aritwe twabibahaye. Ibyo byinshi mukangisha, mugiye kubibura mubireba. Murarundarunda byinshi,ariko ntabyo muzatunga.
Bana banjye,nongere mbasubiriremo,mugiye guhura n’umunyafu ukomeye. Si umunyafu ahubwo ni ikibando.Murumve ibyo mbabwiye.Nababwiye ko intambara nyinshi ziri mu mitima yanyu,niko bimeze. Bana banjye,ubu shitani yinjiye hose, ubu mu gihugu cyose irugarije, igiye guhitana benshi. Bana banjye,ndabona imitima yanyu ikakaye cyane,irumye cyane. Kugeza ubu ikeneye amazi. Bana banjye,uyu munsi simbabwira byinshi cyane,kuko ibyinshi mwarangije kubyumva,utarumvishe ntacyo azireguza.
Ngaho mubane nanjye,urukundo rwanjye rubasesekareho, ngaho mugire amahoro kandi mugwize andi, urwo rukundo mbahaye kandi mbasezeranyije, ntimuzarutezukeho, iteka nzabafasha.Mbahaye umugisha wanjye wa kibyeyi.


text:
Igitaramo cyo kwibuka Kamaliza [Mutamuriza Anonciata] cyabereye muri Kigali Serena Hotel mu ijoro ryo kuwa 12 Kanama 2017. Abanyeshuri biga muri Diaspora n’umuryango udaharanira inyungu Easy and Possible, bateguye iki gitaramo nyuma y’inkuru IGIHE yakoze yasuye umuryango Kamaliza avukamo.
Abahanzi batandukanye by’umwihariko ababanye na Kamaliza baririmbye muri iki gitaramo barimo barimo Mariya Yohana, Nyiranyamibwa Suzanne, Masamba Intore n’abandi.
By’umwihariko muri iki gitaramo hagaragayemo abasigaye mu bahoze bagize Itorero Indahemuka [ari naryo Kamaliza yaririmbagamo] n’abandi bakibyiruka nka Jules Sentore ndetse n’abakunze gusubiramo indirimbo z’uyu muhanzi Ange na Pamela.
Abavandimwe ba Kamaliza na bamwe mu babyirukanye na we kugeza yinjiye mu gisirikare cy’Inkotanyi bamuvuze nk’umugore ‘wari ufite icyerekezo gikomeye mu gufasha igihugu’ ariko hejuru ya byose akaba yararangwaga no gukunda imfubyi.
Uwanjye Mariya wakuze mukuru wa Kamaliza yavuze ko murumuna we yakuze akunda gucuranga cyane ndetse ngo iyi mpano yayikomoye ku mubyeyi wabo na we waririmbaga. Mu mabyiruka ya Kamaliza ngo ‘yagaragaraga nk’umunyembaraga’ ari nacyo cyatumye bamwita ‘Parakomando’.
Mu buhamya bwa Mariya w’imyaka 65, yavuze ko murumuna we yakuranye agahinda ari nayo mpamvu mu ndirimbo ze humvikanamo umubabaro no kuririmba ibikora ku mitima ya benshi.
Inkomoko y’agahinda ka Kamaliza ngo kakomotse ku rupfu rwa nyina witabye Imana ubwo uyu muhanzi yari yagiye ku ishuri[yigaga mu mashuri abanza] ageze mu rugo asanga abandi bari mu kiriyo, kuva ubwo agahinda kamukukiyemo kinjira no mu byo yaririmbaga.
Ati “Kamaliza yego yarishimaga ariko yakuze afite agahinda, niyo mpamvu wumva mu ijwi rye humvikanamo agahinda no guhimba yibanda ku gahinda […] Yakundaga gucuranga cyane, akiri muto yahoranaga gitari.”
Uwanjye Mariya wavuze amagambo yiganjemo kugaragaza ko Yezu na Mariya ari bo bamushoboje gukomeza kurera imfubyi zasizwe na Kamaliza, yashimangiye ko uyu muhanzi yamaze kugera mu ijuru.
Mariya ati "Njye ndahamya ko ari mu bwami bw’ijuru. Ubu nibwo bukwe bwe, ubu muri hano muri kumubyinira, nibwo bukwe bwe. Kamaliza yakundaga imfubyi cyane, yasize dufite abana batatu, nakomeje gufatanya Nzambazamariya Venelanda wari inshuti ye twongeramo abandi bana, ubu ni umuryango munini cyane.”
Mariya yavuze ko yatangiye kurera imfubyi akiva i Burundi aho umuryango wabo wari warahungiye. Yabishyizemo ingufu cyane murumuna we amaze gushinga umuryango ‘Girubuntu Kamaliza’ witaga ku mfubyi za Jenoside.
Yari indahemuka...
Masamba wabanye mu ishyamba na yavuze Kamaliza ‘nk’umugore warangwaga n’umutima wo gukunda abandi kurusha uko yikundaga ndetse hejuru ya byose akaba yarigaragaza nk’umunyembaraga udasanzwe’ nubwo yari afite urubavu ruto.
Hejuru ya byose amuzi nk’indahemuka akaba n’umuhanzi w’umuhanga wajyaga mu nganzo adahatiriza. Ubuhanzi Kamaliza ngo yabukomeye kuri nyina na we wari umuhanga mu kuririmba.
Ntarindwa Diogene wari uyoboye iki gitaramo mu mvugo itebya ariko yumvikansha ukuri yavuze ko “Kamaliza yari umuhanzi akaba n’umurwanashyaka, urumva no ku Murindi yarahageze Nda ndambara yigeze imutera ubwoba...”
Mariya Yohana uzi Kamaliza mu buzima busanzwe no mu gisirikare cya RPA cyabohoje u Rwanda, yashimye bikomeye urubyiruko rwo muri Diaspora n’umuryango Easy and Possible bateguye iki gitaramo.
Ati “Aba bana bateguye iki gikorwa ni bato cyane, baracyari abana ntabwo bazi Kamaliza, mwabyumvise na Jules Sentore ntabwo amuzi. Kuba utaramenye umuntu ukamukundira ko wumvise indirimbo ye gusa ni igikorwa cy’urukundo. Aba bana byarabavunnye cyane ariko barabishoboye.”
Yagarutse ku murava ukomeye warangaga Kamaliza by’umwihariko agaruka ku kazi gakomeye yakoze kugira ngo Itorero Indahemuka [ryaririmbaga mu gutera imbaraga ingabo zari ku rugamba] rishinge imizi.
Muri iri torero hahozemo abaririmbyi bakomeye barimo uwitwa Mukade, Karinganire, Minani Rwema, Theddy, Mariya Yohani, Kamaliza n’abandi benshi.
Iki gitaramo cyari umwihariko ukomeye, abahanzi baririmbye indirimbo ziganjemo iza Kamaliza ndetse zikora ku mitima ya benshi kuko inyinshi zaherekezwaga no kwibutsa ibyaranze uyu muhanzi akiri ku Isi.
Ubwo berekanaga filime mbarankuru ku buzima bwa Kamaliza, ab’imitima yoroshye barize. Filime igeze ku munsi w’urupfu rwa Kamaliza wahitanywe n’impanuka avuye i Burundi benshi bahise bitsa umutima.
Amateka avunaguye ya Kamaliza
Mutamuliza Annonciata yavutse ku itariki ya 25 Werurwe 1954 kuri Rusingizandekwe Leandre na Mukarushema Berenadeta. Yavukiye ku musozi wa Rukara muri Runyinya, ubu ni mu Karere ka Nyaruguru.
Mu 1959 we n’umuryango we bahungiye mu Ngagara i Burundi ari naho yize amashuri abanza. Mu 1968, nyina yitabye Imana bitumye se amwohereza kwa mukuru we witwa Ana Mariya Murekeyisoni wari warashakiye muri RDC kuko yabonaga Kamaliza akeneye uwajya mu cyimbo cya nyina.
Yahise akomerezayo amashuri yisumbuye mu ishuri ry’i Lubumbashi ari nabwo yatangiye kuririmba mu makorali ya Kiliziya Gatolika. Ibikorwa by’umuziki wa Kamaliza ntibyashimishaga nyina wabo Anna Mariya babanaga.
Mu gushaka uburyo yava mu by’umuziki, yashatse kumushyingira atabishaka undi na we ahita asaba uruhushya rwo kujya i Bujumbura, guhera ubwo ntiyagarutse i Lubumbashi. Yaje no guhita abona kazi muri Minisiteri y’Imari i Bujumbura. Mu gihe cy’ikiruhuko kigufi ndetse na nyuma y’akazi yiyibutsa iby’umuziki no kwifata amajwi kuri cassettes yifashishije radio yari yarahawe n’umwe mu nshuti ze witwa Tereza.
Mu 1990 yanogeje umugambi wo kujya ku rugamba rwo kubohora u Rwanda. Yagiye yitwaje gitari ndetse yaririmbiraga abasirikare bagenzi be mu kubatera akanyabugabo no mu bitaramo by’Itorero Indahemuka yabaga ari mu bahanzi bakunzwe.
Nyuma yo kugera mu gihugu yakomeje umuziki ndetse atangira ibikorwa byo gufasha imfubyi anashinga umuryango yise ‘Girubuntu Kamaliza’ abigiriwemo inama na Nzambazamariya Veneranda wari inshuti ye magara.
Ku itariki ya 5 Ugushyingo 1996, yakoze impanuka ikomeye ubwo yavaga i Burundi aje gusura umuryango we mu Rwanda. Yapfuye afiye ipeti rya Sergent.
Incamake y’uko igitaramo cyagenze
Amafoto: Mahoro Luqman


text:
Ahagana muri za 80 ni bwo itorero ry’ivugabutumwa mu Rwanda, ADEPR ryatangiye kuvuga ubutumwa kuri Radio Rwanda, aho yanyuzagaho ikiganiro kitwaga Isoko y’Ubugingo cyari gikunzwe n’abayoboke biryo torero ndetse n’abakunda kumva ijambo ry’Imana.
Uko iryo torero ryakomeje kwaguka mu by’agakiza ni nako ryakomeje kwaguka mu by’iterambere, nk’aho ryagiye rishinga amashuri, ibitaro hirya no hino mu gihugu ndetse n’ibindi bikorwa by’iterambere bigenda by’unganira ibya leta.
Kuri ubu iri torero rimaze kwaguka mu by’umwuka aho rifite amashami hirya no hino ku isi harimo nko mu Bubiligi n’ahandi muri EAC nko muri Uganda.
Mu bikorwa remezo kandi, ADEPR yiyubakiye hoteli biturutse ku kwitanga kw’abayoboke bayo, ariko by’umwihariko ubu barivuga imyato kubera Radio yitwa Life RADIO yumvikanira ku murongo wa 96 FM bashinze babikesha ibiganza byabo.
Bamwe mu bakirisitu ba ADEPR batangarije Imirasire.com ko bishimira ko na bo bashobora kwiyumvira ubutumwa bw’Ijambo ry’Imana kuri Radio yabo.
Umwe yagize ati "Mu by’ukuri mbere twumvaga ubutumwa kuri Radio Rwanda binyuze mu kiganiro isoko y’ubugingo, tukacyumva rimwe mu cyumweru, ariko ubu turashima Imana kuba twumva ubutumwa bwiza iminsi yose yewe twarishimye ku buryo utabyumva.”
Ibyo kwishimira ububutumwa butambuka kuri Life Radio byanashimangiwe n’umuyobozi ushinzwe ishami ry’ibiganiro na gahunda za Radio, Pasiteri Clement Muganza, aho yavuze ko nyuma y’igihe kirekire basenga Imana ubu babonye igisubizo kuko bafite Radiyo yabo.
Yagize ati "Mu by’ukuri turishimye kuko kuri ubu tubasha kugeza ubutumwa bw’ijambo ry’Imana bw’umwimerere wa ADEPR butavangiye.”
Ikindi Pasteur Clement yavuzenuko mu minsi iri mbere bagiye kujya babona Abashumba babo babwiriza imbonankubone kuri Televiziyo na yo igiye gutangira mu minsi itaha.
Imirasire.com
Ibitekerezo
Nibyiza Adepr Yacu Nitere Imbere Ariko Bongere Iminara Bumvikane Hose Mugihugu Kanda hano umusubize
IRYO N'ITORERO TWEMERA CYANE KUKW'AMIGISHO YABO ARADUKOMEZ'UMUTIMA CYANE N'OKUDUHUGURA KUBYINSHI,IMAN'IBONGERIMIGISHA. Kanda hano umusubize
very good initiative. Gahunda nziza ziyikwiye kandi zinoze. no kuyongerera imbaraga Kanda hano umusubize
Birashimishije.ni igikorwa kiza kuri ADEPR.Ikineye imbaraga na gahunda ziyikwiye kandi zinoze. Kanda hano umusubize
nibabishyiremo neza n i KIGALI NTIYUUMVIKANA NEZA Kanda hano umusubize
nibabishyiremo neza n i KIGALI NTIYUUMVIKANA NEZA Kanda hano umusubize
Ni byiza cyane, ubutumwa bwiza nibukwire hose. ADEPR ndayikunda cyane. Kanda hano umusubize
iyo radio natwe I Burera turashaka kuyumva,that's good. Kanda hano umusubize
NUKURI NATWE IRUBAVU NTABWOTUYUMVA MUDUFASHIJE TWAYUMVA MURAKOZE Kanda hano umusubize
NDABASUHUJE CYANE,ADEPR NI ITORERO DE REFERENCE MURI IKI GIHUGU MURI CHRISTIANISME IYO RADIO NIYUMVIKANE HOSE MUGIHUGU IMISANZU YARATANZWE KANDI NIBA ARI MIKE TWATANGA INDI ARIKO NYAMASHEKE TURAYIKENEYE IYO MUVUGA KO IVUGA KURI TWE TWUMVA DUFITE AMATSIKO KUKO DUKUNZE ITORERO RYACU. Kanda hano umusubize


text:
Kuri uyu wa gatanu tariki ya 15 Nzeri 2017 Akarere ka Gicumbi ni ko kizihirijwemo ku rwego rw’igihugu Umunsi Mpuzamahanga w’Urubyiruko, Umushyitsi Mukuru wifatanije n’urubyiruko, ubuyobozi ndetse n’abaturage mu kuwizihiza akaba ari Nyakubahwa Minisitiri w’Urubyiruko Madame Rose Mary Mbabazi. Yakiriwe n’Umunyamabanga Nshigwabikorwa w’Intara bwana Jabo Paul, Umuyobozi w’Akarere bwana Mudaheranwa Juvenal n’Inzego z’umutekano Ingabo na Polisi.
Uyu munsi mpuzamahanga w’urubyiruko wizihrijwe mu Kagari ka Mulindi mu murenge wa Kaniga ubanjirizwa n’umuganda wakozwe n’urubyiruko, abayobozi n’abaturage aho bakoze umuhanda ureshya na km 4 z’uburebure ndeste banasanira imiryango 2 inzu babamo. Nyakubahwa Minisitiri w’urubyiruko we n’abandi bayobozi babanje gusura uwitwa NDAHAYO jean Damascene wo mu mudugudu wa Kintaganirwa, akagari ka Bikumba mu murenge wa Rutare ufite ibikorwa by’iterambere birimo uruganda ruciriritse rukora imigati n’amandazi ubu akaba amaze kwigurira imodoka, moto 2, amagare 15, inka zifite umukamo utubutse 4, inzu yo kubamo n’iyo akoreramo bashima urwego agezeho bityo bamwizeza ubujyanama buzamufasha kwagura ibikorwa bye.
Mu ijambo rye, Umuyobozi w’Akarere yashimiye Nyakubahwa Minisitiri w’urubyiruko kuba yarahaye agaciro ubutumire akarere kamugejejeho amwizeza ko ibikorwa by’urubyiruko amaze kwibonera n’ibindi bitamuritswe bitarangiriye aho ahubwo bagiye gukomeza gushyiramo ingufu kugira ngo biziyongere.
Mu ijambo rye Umunyamabanga Nshigwabikorwa w’Intara yashimiye urubyiruko rwa Gicumbi ku bikorwa by’iterambere bafite abasaba gukomeza kubibungabunga no guhanga ibishya.
Nyakubahwa Minisitiri w’urubyiruko yashimiye abanyagicumbi n’urubyiruko muri rusange uburyo bitwaye bakira abakandida ku mwanya wa Perezida wa Repubulika n’uburyo bahisemo neza. Yagize: “mwahisemo neza mutora Nyakubahwa Paul Kagame kuko mwahiswmo ejo heza. Yakomeje abwira urubyiruko ko Inkomezabigwi bisobanura gukorera ku mihigo ibyo rero nk’urubyiruko bakaba bumva neza icyo bisobanuye. Yashoje asaba abafatanyabikorwa kwegera urubyiruko kugira bamenyekanishe ibihangano byabo no kubashakira amasoko kuko ibikorwa byabo ari byiza kandi akeza karigura.
MUTUMWA Vincent
Public Relations, Media and Communication Officer
Gicumbi District
Tel: +250 788487894
E-mail: mutumwa.vincent@gicumbi.gov.rw


text:
Kigali International Art College (KIAC) Ishuri wakwigiramo video production, Photography , web design, creative art, hardware and maintenance, software development ndetse na music (Iyandikishe bitarenze 27 September 2017)
Mu kigo cyigisha Imyuga kitwa Kigali International Art College (KIAC) hatanzwe amahirwe kubashaka kwiga ubumenyigiro bwabafasha kwihangira imirimo.
Hatanzwe scholarship mu mashami akurikira:
1. Video Production
2. Photography
3. Graphic design
4. Web design
5. Creative art
6. Hardware and maintenance
7. Software development
8. Music
Ku nshuro ya mbere iki kigo Gitangije uburyo bushya bwo korohereza abanyeshuri Kwiga ndetse no kwishyura amafranga y’ ishuri aho cyabashyiriyeho uburyo bwo gufasha umunyeshuri kikamwishyurira 50% y’ amafranga y’ ishuri binyujijwe muri Gahunda yo Gusaba Scholarship ,Umunyeshuri wemerewe kwiga yishyurirwa 50% y’ amafaranga y’ ishuri mw’ishami iryo ariryo ryose yahisemo.
Iyi Gahunda yo gutanga Scholarship yatangijwe n’ ubuyobozi bw’ ishuri tariki ya 10, Kanama 2017.
Ubwo twaganiraga na Athanase RUHUMURIZA umuyobozi Uhagarariye Iri shuri yadutangarije ko ubushize babashishe gutanga ubumenyi kubarenga 100. Yagize ati: ” Abanyeshuri bize neza ndetse banabona impanyabushobozi kandi benshi muri bo babashije kwihangira imirimo ndetse abandi babona akazi ku ma televiziyo ndetse abandi babasha kwihangira imirimo
Abifuza kwiga muri iki cyiciro cya Kabiri kizatangira Tariki ya 02 Ukwakira 2017 bagomba kuba bujuje ibi bikurikira:
1. Kuba nibura wararangije amashuri atatu yisumbuye kuzamura
2. Kuba witeguye guhita utangira kwiga mu gihe wemerewe umwanya mu ishuri.
Ishuri rya KIAC riherereye i Remera mu giporoso haruguru gato yaho imodoka Zinjirira muri Gare
Kwiyandikisha biteganyijwe ko bizarangira taliki ya 27 nzeri 2017. Imyanya isigaye Nimbarwa Ntucikanwe nay’ amahirwe. Ku bindi bisobanuro waduhamagara kuri 0788351298/ 0728416470


text:
AMAHUGURWA YO KWIGA UBURYO WUBAKA IMBARAGA NYABUZIMA ZIRI MU MUNTU YO KU ITARIKI 4 KUGEZA 8/7/2011
(REDYNAMISATION DES FORCES VITALES HUMAINES)
KUKI TUGOMBA KUBA IKIRARO KANDI UKUBAKA . . . IBIRARO BY’AMAHORO AHO URI ?
Marie Marcelle DEMARAIS
Iyo intambara iteye, abarwanyi bihutira guca/gusenya ibiraro ndetse n’ibindi bihuza abantu nk’itumanaho, n’ibifasha nk’umuriro w’amashanyarazi. Iyo intambara irangiye nanone icyihutirwa mu byihutirwa kiba kubaka ibiraro, gusana iminara y’itumanaho n’umuriro w’amashanyarazi uzatuma iriya minara irangiza akazi kayo ko guhuza abantu. Ni yo mpamvu abagize Itsinda Abubatsi b’Ibiraro by’Amahoro dushaka ko itsinda ryacu ryaba ibiraro bihuza abantu nyuma y’intambara na Genoside yakorewe Abatutsi byayogoje igihugu cyacu. Muri iyi nyandiko muriyumvira uburyo abagize Itsinda ryavutse kubera amahugurwa ya Marie Marcelle DEMARAIS, Directrice de l’Institut de Formation Humaine Intégrale y’i Montréal (IFHIM) muri Canada, yahaye bamwe mu Bapadiri, Abihayimana n’Abalayiki bo muri Diyosezi ya BYUMBA. Itsinda ryacu kandi rifashwa ku buryo buhoraho n’irindi Tsinda ryitwa « Ibakwe » na ryo rigizwe n’abantu bize muri rya shuri rikuru Marie Marcelle abereye umuyobozi. Turaza kandi kubona agashya mu nyigisho za Marie Marcelle mu kubaka umuntu n’ubumuntu, mu bihugu no ku isi. Turasoza tubabwira bimwe mu bitekerezo n’ibyifuzo by’abaje mu mahugurwa.
Ubuhamya ndagarukaho ni ubwatanzwe mu mahugurwa yabereye mu kigo cy’Amahugurwa cya Diyosezi ya BYUMBA guhera tariki ya 04-08/07/2011. Agashya twari dufite ni uko twari twatumiye urubyiruko rurangije amashuri yisumbuye n’abari muri Kaminuza bibumbiye mu Muryango witwa « Asssociation des Jeunes Patriotes » bageraga ku bantu 18.Twagize kandi n’ikiganiro ku gicamunsi n’abantu batuye mu mugi wa Gicumbi bagera kuri 45 cyatanzwe n’ Abubatsi b’Ibiraro by’Amahoro mu kugaragaza aho bageze bashyira mu bikorwa inyigisho bakura muri aya mahugurwa. Ubuhamya bwabo turabugarukaho nyuma.
Ayo mahugurwa yatangiye gutangwa tariki 4 kugeza13 Ugushyingo 2008, atangirwa mu kigo cy’Amahugurwa cya Diyosezi. Tumaze rero imyaka itatu duhugurwa byibuze rimwe mu mwaka mu gihe cy’iminsi ine. Yitabirwaga n’abantu barenga 60 basanzwe bakora imirimo ibahuza n’abantu benshi nk’Abapadiri, Ababikira, Abarimu, Abaganga,…bitabujije n’abandi babishaka kwitabira ibyo biganiro.
Muri rusange inyigisho zishingira ku buhamya mu gikorwa iki n’iki cyo kubaka amahoro uyu n’uyu yakoze. Ntabwo rero ari inyigisho « systématique, classique, méthodologique », ahubwo ni uguha muntu agaciro ukamuvugisha umureba mu maso, ibimenyetso bigaragara ku mubiri we ,kuzunguza intugu, amaboko, …, kumutega amatwi akakubwira ibye bishingiye ku bikorwa byumvikana cyangwa bifatika, ukakira ibyo akubwiye ukamufasha kwivumburira ibyemezo byiza yashoboye kwifatira ngo agere ku ntego y’igikorwa cyubaka yagezeho agasaruramo ibyishimo n’ishyaka ryo gukomeza icyo cyiza yashoboye. Uwo muntu arushaho kwibona ubwe, akamaro afitiye abandi, umuryango,abaturanyi, aho akora ndetse n’igihuguimpano zimutuye, ubushobozi, imyemerere y’idini rye, umuhamagaro w’ubutumwa bwe n’ibindi.
Twabonye ko buri muntu yifitemo inkingi cumi n’eshatu. Iyo atarazimenya ntamenya imbaraga nyabuzima zimutuye (Forces Vitales Humaines) bityo ntabashe kwiyakira, guha agaciro bye n’iby’abandi. Umwubatsi w’amateme afasha abandi kwibona bagasohoka mu bibazo bahuye nabyo, bityo bahura n’ibishobora kubatoneka bigasanga inkingi zabo zikomeye.
Inkingi z’imbaraga nyabuzima(Les Piliers des Forces Vitales Humaines) ni izi:
1) Intego(objectif)
2) Igikorwa kiganisha ku nyungu za mugenzi wawe(ouverture)
3) Igikorwa gishingiye ku rukundo rurenga imbibi z’amaraso na « Ha uguha » (Amour de sagesse ou universel)
4) Uburyo yakigezeho (Moyens)
5) Igihe yakoresheje(Temps)
6) Kubona ikibazo (Perception des éléments de la réalité)
7) Gushaka ibisubizo (Discerner des besoins réels)
8) Gufata icyemezo cyo gushyira mu bikorwa intego yawe (Décision)
9) Guhitamo igikorwa (Choix)
10) Kugira ibyo wigomwa (Renoncement)
11)Kurenga inzitizi(Obstacles dépassés)
12) Isôoko/Ahô uvoma imbaraga( la foi, le charisme, les valeurs, la conscience sociale)
13) Kuba ufite ubunararibonye (Aprentissage des moyens, compétence)
Uwo Marie Marcelle yazengurutse amahanga menshi ajya gufasha abahuye n’intambara n’imitingito y’isi, twavuga nka Libani, Israheli, Kongo Kinshasa, Hayiti, Rwanda, Burundi,… « yigisha » amahoro.
Kubera izi nyigisho zanyuze abazikurikiye, abari bahari biyemeje kutazihererana. Itsinda ryavutse kubera aya mahugurwa muri Diyosezi ya BYUMBA ryiyemeje gukomeza ubwo butumwa bwo kuba « Abatubuzi (multiplicateurs) b’Abubatsi b’ Ibiraro by’amahoro ».
Padiri NYAMAGANDA Vincent wize mu ishuri ry’i Montréal (IFHIM) ukorera ubutumwa bwe muri Diyosezi ya BUTARE uri muri rya Tsinda « Ibakwe » ry’abize muri IFHIM yaduhaye ubuhamya bwe. Yarangije inyigisho ze mu 1996, ahita agaruka mu Rwanda. Ahageze asanga hari ibibazo byinshi byasizwe n’amateka mabi u Rwanda rwari ruvuyemo. Nk’Umupadiri yagombaga kwigisha Ivanjili, gutanga Amasakaramentu, kubaka no gusura Imiryango Remezo ariko yumva agomba kugira icyo amarira Abanyarwanda bari barakomerekejwe n’intambara na Genosidi yakorewe Abatutsi. Yashyize hamwe abari bafite abagabo babo bafunze kubera ko bakekwaho kuba barakoze Genoside, abapfakazi barokotse Genoside yakorewe Abatutsi n’abafite abantu bazimiye, maze abashakira umurima wo guhinga kuri Paruwasi ya KARAMA, muri Diyosezi ya BUTARE.
Yabivuze muri aya magambo . «Twatangiye duhinga ibijumba n’amasaka . Ibyo bakuraramo byari kuzaba ibyabo. Bahingaga ku wa mbere , ku wa kane tukagira ibiganiro. Nkababaza ibibazo nk’ibi bikurikira. Ese mwakoze? Mwari bangahe? Ese mugutaha mwatashye mute ? Buri muntu ukwe ? Babiri babiri ? ikivunge ? Mwaganiye iki mu nzira ? Bati : ˝Mbere twazaga umwe yihisha undi, none turaganira. Dusangira ibibazo turimo ˝. Habayeho ubumwe hagati y’abo kugeza ubwo uwari warapfakaye kubera Genoside yemeye guha umwana we ufite uwe ufunze ngo amugemurire. Nabigishije ibyiza by’imyitozo ngororamubiri maze umwe mu bakecuru ageze iwe ahamagara abana ngo basimbuke umurunga. Baramuseka !!! Yari afite umwana wari ufite indwara yo kubura ibitotsi aza rero gufatanya na nyina gusimbuka umugozi; wa mwana agiye kuryama arasinzira ku buryo yicuye ejo saa tatu za mu gitondo. Biba ubuhamya mu Itsinda n’abandi bamenyeraho akamaro nk’imyitozo ngorora mubiri mu gutsinda umunaniro waba uwo mu mubiri no mu mutima ».
Kuvugana ubwabyo bisenya inkuta, bigasenya‘‘ préjugés‘‘-guca urubanza utariwumva-, bikubaka Ibiraro by’amahoro.
Yabohereje gusenya inkuta zibabuza gushyikirana na bagenzi babo maze bagasanga abo bafitanye amasinde (Mat.19, 15) bakiyunga. Itsinda rimaze kuba rinini ryigabanyijemo amatsinda mato yabafashije kubakirana, kwishyura ubwisungane mu kwivuza, gusura abafunze , gufasha imfubyi n’abapfakazi ba Genoside batishoboye. Kubera ibyiza by’Itsinda hajemo n’abandi batagizweho ingaruka na Genoside n’intambara ku buryo bageze ubu ku 1801.
Bo ubwabo baje kwiyita “ABAHUJIMBARAGA” nta kibananira.
Nk’uko nabivuze haruguru umunsi wa kabiri haje urubyiruko rwiganjemo Itsinda ryiyise “Association des Jeunes Patriotes” (AJP). Bari bahamagawe n’abasanzwe bahugurwa na Marie Marcelle afatanyije n’Ibakwe kugira ngo na bo bongere ubumenyi bwabo mu gusesengura amakimbirane no kuyakemura. Bashimye rero ubwo buhamya na bo biyemeza gukora nka Padiri NYAMAGANDA Vincent.
Ni akahe gashya mu nyigisho za Marie Marcelle?
Marie Marcelle ni umuganga (Psychothérapeute). Agendera ku byo umubwiye maze akagufasha kubona imbaraga zigutuye. Bityo mu gikorwa kigaragaza ziriya nkingi 13 twavuze haruguru akwereka ko hari icyo ushoboye. Nyuma ukiyita izina bitewe n’imbarara izi n’izi wagaragaje mu gikorwa wakoze.
Ni ubwo buryo umwubatsi w’Amateme y’amahoro akoresha iyo aganira n’uwahuye n’ikibazo iki n’iki, amwereka ko hari icyo ashoboye. Akamubwira ko ubwo yashoboye igikorwa kimuhuza n’abandi nk’icyo, azabishobora n’ibindi, atagomba guheranwa n’ibibazo yahuye nabyo. Burya umuntu wakomeretse akeneye kuganirizwa, umukurikirana akamubaza niba hari icyiza yaba yibuka yakoreye umuntu uyu n’uyu. Mukugisubiramo yibonera ko hari icyo ashoboye kandi ashobora gukora n’ibindi bisumbyeho. Mu kubaka imbaraga nyabuzima ze, umukurikirana amwereka intambwe cyangwa inkingi z’igikorwa cye maze akamusaba gukomereza aho.
Kumwifungurira na we akakwifungurira, kumusaba kukubwira igikorwa cyiza yaba yarakoze kugira ngo umufashe kwibona muri icyo gikorwa, akabona n’imbaraga ze bituma yishima, akigaruramo ubutwari, ishema, akabona ko hari icyo ashoboye maze agakomereza aho; ukaba uramwubatse. Ibi bitandukanye no kwibwira ko uwahuye n’ikibazo cyakomerekeje umubiri we, umutima we bwe , roho ye uzamuha inyigisho izi n’izi maze agendeye kuri izo nyigisho agakemura ikibazo cye; twavuga hano nk’ibikomere byasizwe n’amakimbirarane yatewe n’intambara na Genoside y’Abatutsi byo1994.
Marie Marcelle atandukanya KUBAKA AMAHORO no KUBAKA IBIRARO BY’AMAHORO. Amahoro abona ko ari inyito ngari (abstrait), ko ategurwa n’ibikorwa bito bito yita « Ibiraro by’amahoro » ; amahoro agerwaho hanyuzwe mu nzira nyinshi zirimo utuyira, imihanda, hakaza rero n’ibiraro bihuza twa tuyira na ya mihanda, umuntu ubwe wenyine atakubaka bisaba imbaraga n’ubuhanga, ariko byose bigendeye ku guha muntu agaciro no kumva ko yifitemo ubushobozi bwo kwikura mu bibazo kubera imbaraga nyabuzima zimurimo yahawe n’Imana bisaba kumenya ko azifitemo. Umukurikirana (Psychothérapeute) akazikangura akoresheje za nkingi z’imbaraga nyabuzima. Amahugurwa ya Marie Marcelle afasha abayahawe kuba ba « ingénieurs» mu kubaka Ibiraro by’amahoro.
Mukubaka imbaraga nyabuzima, Marie Marcelle yibutsa cyane akamaro k’imyitozo ngorora mubiri. Ibibazo duhura nabyo, ibitunaniza bidutwara imbaraga tukaba dusabwa kuzubaka dukora imyitozo ngoramubiri.
Tugaruke gato ku buhamya bwatanzwe n’abasanzwe mu Itsinda ry’Abubatsi b’Ibiraro by’amahoro. Habaye kandi umwanya wo gutumira abantu ngo batege amatwi ubuhamya bw’abagize Itsinda ry’Abubatsi b’Ibiraro by’amahoro bamaze imyaka itatu bahugurwa. Bagarutse ku ngingo zikurikira :
-Ibyo bakoze ku giti cyabo byubaka Ibiraro by’amahoro
-Ibyo bakoze mungo zabo
-Ibyo bakoze mu baturanyi :
+Amatsinda y’abana i Nyagahanga yubaka Ibiraro by’amahoro hagati y’ababyeyi, ndetse asura abandi bana mu nkambi y’Abakongomani bari i NYABIHEKE (GATSIBO) babafasha ku mutima no ku mubiri
+Amatsinda ya ba mayibobo (Rwandarw’ejo) yatangijwe mu mugi wa GICUMBI
Amahugurwa yarangiye ku wa kane saa kumi n’ebyiri na makumyabiri n’ine (18h24); hatanzwe ibitekerezo n’ibyifuzo.
Umwanzuro w’amahugurwa
Urubyiruko rwavuze ko :
-« Hari byinshi twirengagizaga, ntiruhe agaciro ibyo mugenzi wacu atubwiye,
bityo tukamwima umwanya wo gukura no kumva ko hari icyo ashoboye »
-« Niyemeje kujya nganira n’umuntu mureba mu maso,nkamenya uko ndibumugarure ku cyo nshaka n’aho nshaka bityo ngashobora kumufasha »
-Undi ati : « Niyemeje kuba umutubuzi (multiplicateur) w’Abubatsi b’Ibiraro by’amahoro
-« Mvuye i Québec muri Canada kandi nahawe Impamyabushobozi y’ikirenga mu kubaka imbaraga nyabuzima nahawe IFHIM y’i Montréal kuko umuyobozi w’iyo Kaminuza yanyihuguriye ubwe »
-« Nshimiye ko mwafashe umwanya wo kudutekerezaho najye nkaba niyemeje kwagura iri Tsinda ry’Amahoro »
-« Umunsi wa mbere natashye ndi muri « obscurité », none ndumva nanyuzwe. Nabonaga Rozalie (umwe mu babanje mu Itsinda) ahorana ibyishimo, naho ni uko iyo hari ikimurakaje aterura ibuye bityo akubaka imbaraga ze nyabuzima agahorana akanyamuneza »
Padiri Isidore NDAYAMBAJE, uhagarariye Itsinda ry’Abubatsi b’Ibiraro by’amahoro yashimiye ko aya mahugurwa yahujije abantu baturutse mu madini n’amatorero anyuranye. Hajemo Umupasiteri w’ « Assemblée de Dieu », Umu « catéchiste » wa « Eglise Anglicane au Rwanda », aba muri « Zaion Temple », uwo muri « Communaute Saint Egidio »; abo bose rero basabwe kuba intumwa z’Abubatsi b’Ibiraro by’amahoro. Ati : « Ndashimira Marie Marcelle wemeye kugaruka kuduhugura mu mwaka 2012. Ndashimira abitabiye inama, ndashimira abashya badusanze, ndashimira Itsinda Ibakwe ryadufashije, ndashimira ariko cyane cyane Musenyeri Umushumba wa Diyosezi yacu waduhuje na Marie Marcelle ».
Amahugurwa yashojwe na Musenyeri Serviliani NZAKAMWITA, Umushumba wa Diyosezi yacu na we ashimira Marie Marcelle wemeye ubutumire bwo kuzagaruka mu 2011, ashimira Itsinda Ibakwe ryamufashije guhugura, asaba abitabiye gusohoza ubumenyi bahawe mu miryango y’iwabo dore ko Diyosezi BYUMBA yihaye Gahunda y’imyaka itatu yo kwita ku Busugire bw’ingo n’Ihuriro ry’ingo. Ati : « Urugo, umuryango benshi muri mwe bazashinga ejo, nirugira amahoro isi yose izaba yagize amahoro kuko byose bishingiye ku miryango ». Asoza aduha mugisha wa kibyeyi kandi wa gishumba.
Mama Perpétue NZASANGAMARIYA na
Padiri Valens NSABAMUNGU


text:
ISOMO RYA MBERE
Igitabo cy’Ibyakozwe n’Intumwa (Intu 4, 8-12)
Petero atumizwa imbere y’Inama Nkuru ya Israheli, 8ubwo yuzuye Roho Mutagatifu arabasubiza ati 9 «Batware namwe bakuru b’umuryango, uyu munsi turabazwa iby’ineza yagiriwe ikirema, no gusobanura uburyo uyu muntu yakijijwe. 10Nimumenye neza rero, mwebwe mwese n’umuryango wose wa Israheli, ko izina rya Yezu Kristu w’i Nazareti mwebwe ubwanyu mwabambye, Imana ikamuzura mu bapfuye, ari ryo uyu muntu akesha kuba ahagaze imbere yanyu ari mutaraga. 11Yezu uwo ni We rya buye ryajugunywe namwe abubatsi, nyamara rigahinduka insanganyarukuta. 12Bikaba rero nta wundi wundi twakesha umukiro usibye We, kuko ku isi nta rindi zina abantu bahawe, ngo abe ariryo turonkeramo uburokorwe.»
ZABURI (Zab 118 (117),1.4, 8-9, 22-23, 28-29)
Inyik/ Ibuye abubatsi bari barajugunye,
ni ryo ryahindutse ibuye ry’indemyanzu!
Nimusingize Uhoraho kuko ari umugwaneza,
kandi urukundo rwe rugahoraho iteka!
Abatinya Uhoraho nibabivuge babisubiremo,
bati «Urukundo rwe ruhoraho iteka!»
Ibyiza ni ukwisunga Uhoraho,
aho kwiringira abantu!
Ibyiza ni ukwisunga Uhoraho,
Aho kwiringira abanyamaboko.
Ibuye abubatsi bari barajugunye,
ni ryo ryahindutse ibuye ry’indemyanzu!
Uhoraho ni we wagennye ko biba bityo,
Maze biba agatangaza mu maso yacu.
Ni wowe Imana yanjye, ndagushimira,
Mana yanjye, ndakurata.
Nimusingize Uhoraho kuko ari umugwaneza,
kandi urukundo rwe rugahoraho iteka!
ISOMO RYA KABIRI
Ibaruwa ya mbere ya Mutagatifu Yohani lntumwa (1 Yh 3, 1-2)
Nkoramutima zanjye, 1nimurebe urukundo ruhebuje lmana Data yadukunze, kugeza n’aho twitwa abana b’Imana, kandi tukaba turi bo koko! Dore impamvu isi idashobora kutumenya: ni uko itamenye Imana. 2Nkoramutima zanjye, ubu turi abana b’Imana, ariko uko tuzamera ntibiragaragazwa. Gusa tuzi ko igihe Kristu azigaragariza tuzaba dusa na We, kuko tuzamureba uko ari mu by’ukuri.
IBANGONDIRIMBO RIBANZIRIZA IVANJILI (Yh 10,14-15)
Alleluya Alleluya.
Yezu, Umushumba mwiza,
amenya intama ze, na zo zikamumenya:
Yemeye guhara ubugingo bwe kubera intama ze.
Alleluya.
IVANJILI
+ Yohani (Yh 10,11-18)
Muri icyo gihe, Yezu abwira Abayahudi ati 11«Ni jye mushumba mwiza. Umushumba mwiza yigurana intama ze. 12Naho umucanshuro utari umushumba, ntabe na nyir’intama, abona ikirura kije agatererana intama agahunga; ikirura kikaziraramo kikazitatanya. 13Agenza atyo abitewe n’uko aba ari umucanshuro, maze intama ntizibe zimushishikaje. 14Ni jye mushumba mwiza; nzi intama zanjye na zo zikamenya, 15mbese nk’uko Data anzi, nanjye kandi nkamenya Data. Ndetse nemera guhara ubugingo bwanjye, nkabutangira intama zanjye. 16Mfite n’izindi ntama zitari muri uru rugo, na zo ngomba kuzizana zikazumva ijwi ryanjye, maze hakaba igikumba kimwe n’umushumba umwe. 17Ngicyo igitera Data kunkunda, kuko ntanga ubuzima bwanjye kugira ngo mbusubirane. 18Nta we ubunyaga, ahubwo ni jye ubwanjye ubutanga, Mfite ububasha bwo kubutanga, nkagira n’ububasha bwo kubwisubiza. Iryo ni itegeko nahawe na Data.»


text:
Rwanda : Abavuga rikumvikana barasaba leta ubufatanye kuko bumvwa cyane n’abaturage
Abavuga rikumvikana bo mu mirenge igize akarere ka Muhanga barasaba leta ko yajya ibizera ikabanyuzaho zimwe muri gahunda ishaka kugeza ku baturage kuko byagaragaye More...
Rwanda : Kirehe-Abavuga rikijyana bahuguriwe Demokarasi n’imibereho myiza
Bamwe mu bavuga rikijyana bo mu Karere ka Kirehe kuri uyu wa 06 Kamena 2012 bahuguwe na komisiyo y’igihugu y’amatora ku ruhare rw’abavuga rikijyana muri Demokarasi n’imiyoborere myiza. Mugabo More...


text:
Kuki indaya basigaye bazita “Ibiryabarezi”?
Abaturage bo muri Huye bavuga ko indaya basigaye bazita “Ibiryabarezi” kubera ko zirya amafaranga ya bamwe mu bagabo bagataha imbokoboko.
Hakizimana, wo mu Murenge wa Kinazi, avuga ko impamvu indaya bazita “Ibiryabarezi” ari uko ntaho zitaniye na bya byuma byahagaritswe byari byariswe “Ibiryabarezi”. Byakinirwagaho umukino w’amahirwe, uwukina agashyiramo 100FRw, akunguka cyangwa agahomba.
Agira ati “Kimwe na cya cyuma washyiragamo amafaranga ukaba wamariramo n’ibihumbi 10 ugataha nta na rimwe ugaruje urira. N’indaya zirya amafaranga y’abagabo mu buryo butateguwe. Burya n’ahawe indaya aba apfuye ubusa.”
Mugenzi we witwa Egide Hitimana agira ati “Ikiryabarezi washyiragamo igiceri kijyana kijyana. Indaya na yo bayihereza ijyana ijyana. Ntaho bitandukaniye, ahubwo indaya ni ibiryabarezi bikuru.”
Aba banyehuye bavuga ko umurezi ari umuntu udafite gahunda, udashoboye, utekereza nabi.
Mu karere ka Huye hagaragara indaya nyinshi kuburyo n’ubuyobozi bw’ako Karere buvuga ko bitoroshye kumenya umubare nyawo wazo.
Ubu buyobozi buvuga ko izina “Ikiryabarezi” bazise rigayitse, ryagakwiye gutera isoni abakora uburaya, bakabureka kuko bubagayisha; nkuko umuyobozi wungirije w’Akarere ka Huye ushinzwe imibereho myiza, Madamu Christine Niwemugeni, abivuga.
Agira ati “Abanyarwanda duharanira ishema. Sinzi niba hari uzaharanira kwitwa atyo. Iryo zina rizatubere imwe mu nkingi yo kudufasha kugabanya cyangwa gukuraho burundu abumva ko babaho bakoresheje inzira yo kwicuruza.”
Akomeza avuga ko bagiye bagerageza kuganiriza no gufasha abakora uburaya kugira ngo babucikeho ariko ngo ntibabigezeho uko babyifuzaga.
Ibitekerezo ( 27 )
Nabontiwabarenganya Bayajya uwizanye kandi ntibaba bamuhamagaye.
Ahhhh! Natwe Ibyobyuma Ikagitumba Biratumaze Hari Nabirukanye Abagore Babo Kbc!!
Abampenye reye.
uwomwugabumvantacyobibatwayegusa
birababajepee?.
umurezi ni uyabashyira!! ndahamyanezako ntawebazagutora murugo
Indaya zabakobwa cg gore = nibiryabarezi koko !! naho indaya zabasore cg abagabo = Abareezi kbsa!!
BAYAJYENYE C ATARIWOWE WAYABASHYIRIYE? NTA MUREZI UKURENZE KBS
bAYAMAZE C ATARI WOWE WAYASHYIRIYE IBYO BIRYABAREZI? NTA MUREZI UKURENZE AHUBWO
Mbereyuko Ujya Kugura Indaya Banza Wumve Iryozina Ubwose Hatabayeho Umurezi Ikiryabarezi Cyabaho Aha Nihatari Bavandi!!
Nibyokoko.Iryozina Nikiryabarezi Bararikwiye.Buriwese Ukora,uwomwuga Wokwicuruza.Awucyikeho
Urebye usanga abakobwa bafitanye relation n’ikiryabarez kuk byose birambura akumuntu.
Naba Nicyuma Biratinda Kikaguha Namake Cg Menshi, Naho Izo Nnyo Se Zozaguha Iki Uretze Umwaku? Haruwavuze Ngo Zitarîho Yakurahe Service, Sha Ubu Ntawushaka Atarigeze Ajya Mwizonnyo? Wategereje Uwawe Koko. Ahubwo Nimusenge Benedata Murapfuye!
Nukuri ndabyemeye koko indaya zirya abarez. nawe tekereza umuntu utanga amafaranga ye, kugirango aryamane nikiryabareze, ahakure Sida nizindindwara, indwara zibyare urupfu , utibagiwe urupfurwiteka tubona muri bibiriya. Yesu yiteguye kubakira nimumugarukire.
Yohana 3:16


text:
Akarere ka Gakenke karavuga ko guhera muri Nzeli uyu mwaka ikibazo cy’urutoki ruri hirya no hino mu mirenge yako rudatanga umusaruro kubera ko rushaje kizabonerwa umuti bityo abaturage bakabasha gutezwa imbere n’icyo gihingwa.
Ibyo biratangazwa bihuzwa n’inzu y’ubutuburiro (Green House) bw’insina yuzuye muri ako karere itwaye amafaranga y’u Rwanda Miliyoni 21, aho igomba kwita ku guha abahinzi b’urutoki insina zijyanye n’igihe kandi zitanga umusaruro mwinshi zizasimbura iza gakondo zifitwe n’umubare munini w’abahinzi b’urutoki bo muri ako karere.
Muri rusange amakuru atangwa n’abahinzi b’urutoki bo mu Karere ka Gakenke ahuriza ku kwemeza ko urutoki bafite magingo ya rukomoka ku rwo bateye mu myaka isaga 50 ishize, aho ngo bahawe ingemwe n’abakoloni b’Ababiligi, gusa ubu urwo rutoki ntirugitanga umusaruro.
Nuwamugabo Gervais, umukozi w’Akarere ka Gakenke ushinzwe ubuhinzi, yabwiye Ikinyamakuru izubarirashe.rw ko nyuma yo kubona ko abahinzi b’urutoki muri ako karere bahora mu bihombo, ako karere kiyemeje kubafasha kubona insina zisimbura izishaje basanzwe bahinga.
Agira ati “Hashize amezi abiri hubatswe green house kugira ngo abahinzi bacu babashe kubona imibyare ijyanye n’igihe kandi itanga umusaruro mwinshi, guhera mu kwezi kwa cyenda abahinzi bose bazatangira gutera insina zitanga umusaruro bazisimbuza izo basanganwe zashaje.”
Nuwamugabo asobanura ko iriya ‘Green house’, yubatswe ku bufatanye bwa Koperative Umuhumuza y’abafashamyumvire ku buhinzi bw’urutoki mu Karere ka Gakenke, ikaba ngo izita ku gutubura ubwoko bw’insina za ‘FIYA-17’ zirimo izitanga ibitoki biribwa n’ibyengwa, hakaba kandi ngo hazitabwa ku gutubura insina zo mu bwoko bita ‘Injagi’.
Bariruhutsa kujya kugura insina mu Burasirazuba
Abahinzi b’urutoki bo mu bice bitandukanye by’Akarere ka Gakenke bavuga ko bari bamaze kumenyera kujya kugura insina mu turere dutandukanye tw’Intara y’Uburasirazuba kubera ko mu Karere kabo ho zamaze gusaza, kuba no mu karere kabo hagiye kujya hatuburirwa insina ni inkuru yakiriwe neza n’Abanyagenke benshi.
Nzihizina Thomas, wo mu murenge wa Gakenke, yagize ati “Twajyaga tujya kwikorera imibyare mu yindi mirenge ari na bwo wumvaga ngo twazanyemo na za kirabiranya, ubundi rero umuntu yaba afite udufaranga akajya kugura ingemwe z’insina mu karere ka Rwamagana, nabwo bikadutwara amafaranga menshi mu ngendo dutega, ubu rwose tugiye kumererwa neza duhinge imbuto twizeye ubuziranenge.”
Ituburiro ry’insina ry’Akarere ka Gakenke riherereye mu Kagari ka Buheta, Umurenge wa Gakenke rifite ubushobozi bwo gutubura insina ibihumbi 30 mu mezi atatu.
Akarere ka Gakenke kavuga ko urutoki ruhinzwe ku buso bwa hegitari 500 hirya no hino mu mirenge yako 19.
Twitter: @Umurengezis


text:
Mu bibazo abantu bashobora kwibaza, hari nk’icyo kumenya aho abantu bamwe bakomora ububasha bwo gushobora kuyobora abandi kandi bakayobokwa na bagenzi babo muri sosiyete iyi n’iyi y’abantu, nyamara nta ngufu cyangwa agahato babashyizeho.
Abahanga banyuranye mu bumenyi bwerekeye imiterere n’imibanire y’abantu muri sosiyete (human and social sciences) badufasha kumva no gusobanura mu buryo buhamye, aho ubwo bubasha buturuka.
Mu bisobanuro batanga rero batwereka ko ububasha umuntu agira bwo kuyobora abandi kandi bakamuyoboka koko, mu yandi magambo bagakora ibyo yifuza ko bakora, hatarimo agahato, bukomoka ahantu hatatu tugiye kuvuga muri make:
* Ububasha bushingiye ku ruhererekane rw’imigenzo n’umuco (traditional legitimacy): Umuntu ufite ubu bubasha ashobora kuyobora abandi, muri sosiyete iyi n’iyi, kandi bakamuyoboka, kuko ubwo bubasha ndetse n’umwanya w’ubuyobozi aba arimo abibona bishingiye kuri gahunda iba yarateganijwe mu muco wabo w’ubuyobozi (cyangwa ubutegetsi) ugena uko abayobozi bagenda basimburana. Mu yandi magambo, ubu buyobozi umuntu araburagwa.
Aha twatanga urugero rw’umuntu uba umwami bishingiye gusa ko se cyangwa nyina yari umwami cyangwa umwamikazi; nk’uko biba bisanzwe biteganyijwe muri gahunda yo gusimburana ku ngoma.
Ikindi twavuga ni uko akenshi impinduka mu buyobozi nk’ubu zikunda kugorana kubera ko haba hari abantu banyuranye baba bumva ko ibintu bigomba gukomeza kugenda uko byahoze.
* Ububasha bushingiye kw’itegeko (legal legitimacy / rational legitimacy): Ubu bubasha umuntu abubona binyuze kandi bishingiye ku mabwiriza n’amategeko sosiyete cyangwa igihugu kigenderaho. Mu by’ukuri twavuga ko ari ububasha bwa politiki, cyangwa se uburyo bwo kuyobora igihugu cyangwa sosiyete.
Umuntu ufite ubu bubasha, mu gihe cyose akibufite, ayobora abandi, kandi bakagomba kumuyoboka, bishingiye ku mategeko ; ndetse ayo mategeko akaba agomba kubahirizwa kimwe na bose no kuri bose muri sosiyete (igihugu).
Nk’uko bigaragara hirya no hino mu mitegekere cyangwa imiyoborere ya za sosiyete cyangwa ibihugu, kugira ngo hatagira umuyobozi ugira ububasha bukabije, hamwe na hamwe bukaba bwanakoreshwa nabi, niyo mpamvu mu rwego rwa politiki habaho gusaranganya ubwo bubasha mu nzego eshatu: urwego Nshingamategeko, Nyubahirizategeko n’urw’Ubutabera.
* Ububasha bushingiye ku budashyikirwa mu mibereho y’umuntu (charismatic legitimacy): Ubu bubasha bwo kuyobobora abandi muri sosiyete kandi bakayoboka ubufite twavuga ko buba bushingiye ku buhanga budasanzwe ndetse n’imyitwarire y’agaciro gahebuje by’uwo muyobozi.
Nk’uko bikunze kugaragara kandi, muri sosiyete zinyuranye no mu bihe binyuranye, abantu bafite ubu bubasha bushingiye ku buhanga, imyitwarire n’imibereho yabo by’indashyikirwa bakunze no kubona ububasha bushingiye ku mategeko, binyuze mu nzira zemewe nyine n’amategeko, tumaze kuvugaho mu mirongo yo hejuru.
Mu gusoza, nk’uko abahanga mu bumenyi mu byerekeye imibanire y’abantu muri sosiyete babyerekana, ubu bubasha turangirijeho (charismatic power) bufite umwihariko kuko umuntu ashobora kubugira bwonyine, cyangwa se akabugira icyarimwe hamwe na buriya twahereyeho (traditional power) cyangwa ubwo twakurikijeho (legal/rational power).
Niyo mpamvu abantu banyuranye bashobora gutegeka cyangwa se kuyobora ariko abo bayobora ntibabayoboke cyangwa se ngo babakunde kimwe. Umuyobozi twakwita “charismatic leader” akundwa bihebuje na benshi, abo ayobora ndetse n’abo atayobora, ku buryo hari n’abemera kuba batanga ubuzima bwabo kugira ngo bagere kubyo uwo muyobozi aharanira muri sosiyete!
Dr Gasana Sebastien, Umwarimu muri Christian University of Rwanda (CHUR)


text:
Iki ni kimwe mu bibazo bikunze gukurura impaka mu bizera, cyane cyane ko ari kimwe mu bibazo Bibiriya itagira icyo ivugaho mu buryo bweruye. Igihe Bibiriya yandikwaga, ibijyanye no kuringaniza urubyaro si ikintu cyariho, ni yo mpamvu nta mwanditsi wigeze agira icyo akivugaho cyangwa ngo hagire Itorero rikibaza.
Muri Bibiriya Yera, tubona ingero nyinshi z'abatewe Umunezero n'ibyishimo byo kubyara umwana, ariko nta na hamwe havugwa umuntu waba yarigeze kubabazwa n'uko abyaye.
Muri Bibiriya Yera, icyanditswe kimwe abantu bakunze gutekereza nkaho kiganisha ku kuboneza urubyaro, kiboneka mu Itangiriro igice cya 38, aho Bibiriya ivuga iby'abana ba Yuda, Eri na Onani. Bibiriya ivuga ko Eri yarongoye umukobwa witwa Tamari, ariko kuko yari umunyabyaha (Eri), Uwiteka aramwica, apfa atabyaranye n'umugore we Tamari. Nk'uko umugenzo w'Abaheburayo wari uri, mwene se wa Eri, Onani, yari afite inshingano zo kumuzungura, akarongora Tamari, kandi akamubyaraho umwana kugirango acikure mwene se. Ku murongo wa 9-10, Bibiriya igira iti "Onani amenya yuko umwana atazaba uwe, nuko aryamanye na muka mwene se ashyira intanga hasi kugirango adacikura mwene se. Icyo yakoze icyo cyari kibi mu maso y'Uwiteka, na we aramwica". Onani yakoze ikintu kibi, yarikunze cyane kugeza aho yishakira ibyishimo by'umubiri gusa, ariko yanga inshingano zo gucikura mwene se.
Iki cyanditswe ni cyo gikunze gukoreshwa nko kwerekana ko Imana idashyigikiye kuringaniza imbyaro, ariko ababivuga batyo birengagiza ko Onani atazize kuringaniza urubyaro, ahubwo yazize kwanga inshingano ze zo gucikura mwene se. Nkuko bigaragara mu nkuru ya Onani, kuringaniza urubyaro cyangwa kutaruringaniza sicyo kibazo, ahubwo ikibazo ni impamvu yihishe inyuma yo kururinganiza cyangwa kutaruringaniza. Abashakanye bashobora kwifuza kuringaniza urubyaro kubera impamvu zitandukanye. Bamwe bashobora kubiterwa no kwifuza guha Umwana bafite ibyo akeneye byose mu buryo bunyuze bakurikije ubushobobozi Imana yabahaye. Abandi, ku bw'umurimo w'Imana, bashobora kwifuza kutishyiraho inshingano nyinshi kugirango babohokere gukorera Imana mu buryo burushijeho kuba bwiza. Ku bw'umurimo w'Imana Pawulo yahisemo kuguma ari ingaragu ubuzima bwe bwose, ibyo si icyaha. Umugambi w'Imana uba wihariye kuva ku rugo rumwe kugera ku rundi. Igikwiye ni uko abashakanye bashaka uko bamenya umugambi w'Imana ku buzima bwabo, naho ubundi ikibazo cyo kuringaniza urubyaro cyangwa kutaruringaniza kiri hagati yabo n'Imana yabo.
Muri Bibiriya, igihe cyose kutabasha kubyara byafatwaga nk'ikintu kitari kiza. Kandi nta na hamwe tubona muri Bibiriya umuntu waba yarigeze aha Imana ikifuzo cyo kutabyara. Ariko nanone, ukoresheje Bibiriya ntushobora guhamya ko kuboneza urubyaro ari icyaha, byaba iby'akanya gato cyangwa ibya burundu. Buri couple yagombye gushakisha ubushake bw'Imana ku byerekeye iki kibazo, kandi bakareka kugitwara muri rusange kuko ubushake bw'Imana ku bantu A singombwa ko igihe cyose busa n'ubushake bwayo ku bantu B. Ku bw'izi mpamvu, nta muntu ukwiriye gucira undi urubanza cyangwa ngo amutegeke kubyara cyangwa kutabyara.
ICYITONDERWA: Nubwo tutifuza kwinjira muri iki kibazo mu buryo bwa kiganga, abashakanye bagomba guhitamo neza uburyo bakoresha igihe biyemeje kuringaniza urubyaro. Twebwe abizera, twizera ko ubuzima bw'umuntu butangira intanga-ngabo ikimara guhura n'igi ry'umugore. Birazwi mu buryo budashidikanywaho, ko bumwe mu buryo bukoreshwa mu kuringaniza urubyaro harimo ubutangira gukora nyuma yo guhura kw'intanga-ngabo n'igi ry'umugore. Mwene ubu buryo twatanga urugero rw'ibyitwa "pillule de lendemain" n'ibindi. Abakristo ntibemerewe gukoresha mwene ubu buryo kuko bifatwa nko gukuramo inda. Igihe abashakanye bafashe umwanzuro wo kuboneza urubyaro, bagomba kwitonda bakagisha inama Abashumba babo n'abaganga.
Ikindi kibazo cyagufasha gusobanukirwa kurushaho: Ese gukuramo inda ni kimwe no kwica umuntu? Kanda hano urebe igisubizo.
Imana ibahe umugisha.


text:
ISOMO RYA 73
Yohana ategura inzira
Yohana mwene Zekariya na Elizabeti, amaze gukura yabaye umuhanuzi. Yehova yakoresheje Yohana kugira ngo amenyeshe abantu ko Mesiya yari hafi kuza. Icyakora Yohana ntiyigishirizaga mu nsengero no mu migi, ahubwo yagiye kubwiriza mu butayu. Abantu bamusangagayo baturutse i Yerusalemu n’i Yudaya hose kugira ngo abigishe. Yabigishije ko bagombaga kureka ibyaha byabo kugira ngo bashimishe Imana. Abantu benshi bumvise ibyo yabigishaga, bihana ibyaha byabo maze ababatiriza mu ruzi rwa Yorodani.
Yohana yabagaho mu buzima buciriritse. Yambaraga imyenda ikozwe mu bwoya bw’ingamiya kandi akarya inzige n’ubuki bw’ubuhura. Abantu bagiraga amatsiko yo kumenya Yohana. Abafarisayo n’Abasadukayo bari abibone, na bo baje kumureba. Yarababwiye ati “mugomba kureka inzira zanyu mbi mukihana. Ntimwibwire ko mukomeye kuko muri abana ba Aburahamu. Ibyo ntibisobanura ko muri abana b’Imana.”
Abantu benshi bazaga kureba Yohana bakamubaza bati “dukore iki kugira ngo dushimishe Imana?” Yohana yabwiye Abayahudi ati “niba ufite amakanzu abiri, imwe uyihe utayifite.” Ese uzi impamvu yababwiraga atyo? Yashakaga ko bamenya ko umuntu udakunda mugenzi we adashobora gushimisha Imana.
Yohana yabwiye abasoresha ati “mujye muba inyangamugayo, ntimukagire uwo muriganya.” Abasirikare bo yarababwiye ati “ntimukarye ruswa cyangwa ngo mubeshye.”
Abatambyi n’Abalewi na bo baje kureba Yohana baramubaza bati “uri nde? Abantu bose bifuza kukumenya.” Yohana yarababwiye ati “ndi ijwi rivugira mu butayu, rikayobora abantu kuri Yehova nk’uko Yesaya yabihanuye.”
Abantu bakundaga ibyo Yohana yabigishaga. Benshi batekerezaga ko yari Mesiya. Ariko yarababwiye ati “hari undi muntu ukomeye kundusha wenda kuza. Sinkwiriye no gupfundura agashumi ko ku nkweto ze. Jye mbatirisha amazi, ariko we azabatirisha umwuka wera.”
“Uwo muntu yaje gutanga ubuhamya, kugira ngo ahamye iby’umucyo, ngo abantu b’ingeri zose babone uko bizera binyuze kuri we.”—Yohana 1:7


text:
ISOMO RYA MBERE
1. Igitabo cy’Umuhanuzi Ezekiyeli (Ezk 47, 1-2. 8-9. 12)
Mu gihe nariho mbonekerwa n’Uhoraho, umuntu wanyoboraga 1aranjyana no ku muryango w’Ingoro, nuko mbona amazi yavubukaga munsi y’igitabo cy’umuryango w’Ingoro aherekera mu burasirazuba, kuko Ingoro nyine yarebaga mu burasirazuba. Ayo mazi yatembaga agana iburyo bw’Ingoro, akanyura mu majyepfo y’urutambiro. 2Uwo muntu aransohokana anyujije mu irembo ryo mu majyaruguru, antambagiza aho hanze kugeza ku irembo ryo hanze ryarebaga mu burasirazuba ; ndebye mbona ya mazi atemba agana iburyo. 8Wa muntu arambwira ati « Ariya mazi aratemba agana mu ntara y’iburasirazuba, akamanukira muri Araba maze akiroha mu nyanja y’Umunyu; yamara kuyirohamo, amazi yayo agahinduka meza. 9Ikinyabuzima cyose kizaba kiri aho uwo mugezi unyura kizabaho ; amafi azaba menshi cyane kuko aho ayo mazi yinjiye ayo ahasanze aba meza, n’ubuzima buzasagambe aho uwo mugezi uzanyura hose. 12Ku nkombe zombi z’umugezi hazamera amoko yose y’ibiti byera imbuto ziribwa, amababi yabyo ntazigera arabirana, n’imbuto zabyo ntizizahundura. Bizajya bihora byera buri kwezi, bibikesha aya mazi avubuka mu Ngoro. Imbuto zabyo bazazirya, naho amababi bayakuremo umuti. »
2. Ibaruwa ya mbere Mutagatifu Pawulo Intumwa yandikiye Abanyakorinti (Kor 3, 9b-11. 16-17)
Bavandimwe, 9bmuri inzu Imana yiyubakira. 10Ku bw’ingabi re nahawe n’Imana, nashije ikibanza nk’umufundi w’umuhanga, undi acyubakamo. Nyamara buri wese yitondere uburyo yubaka. 11Nta kindi kibanza kindi gishobora guhangwa, usibye igisanzwe : Yezu Kristu. 16Ubwo se ntimuzi ko muri ingoro y’Imana, kandi ko Roho w’Imana abatuyemo ? 17Nihagira rero usenya ingoro y’Imana, Imana na we izamusenya. Kuko ingoro y’Imana ari ntagatifu, kandi iyo ngoro ni mwebwe.
ZABURI (Zab 46 (45), 2-3, 5-6, 8-9a.10a)
Inyik/ Dore Ingoro y’Imana mu bantu.
Imana ni yo buhungiro n’imbaraga zacu,
ni yo muvunyi utigera abura mu gihe cy’amage.
Ni cyo gituma tutagira ubwoba n’aho isi yabirinduka,
cyangwa imisozi igatengukira mu ngeri y’inyanja.
Ariko hari uruzi rwagabye amashami,
agahimbaza umurwa w’Imana,
n’Ingoro y’Umusumbabyose irusha izindi ubuta!ifu.
Imana iba muri wo rwagati ntuteze guhungabana,
Imana iwutabara kuva bugicya.
Uhoraho, Umugaba w’ingabo, ari kumwe natwe,
Imana ya Yakobo itubereye ubuhungiro bucinyiye !
Nimuze mwirebere ibyo Uhoraho yakoze,
ahagarika intambara kugeza ku mpera z’isi.
IBANGONDIRIMBO RIBANZIRIZA IVANJILI (Yh 4, 23-24)
Alleluya Alleluya.
Igihe kiregereje ndetse cyageze, maze abasenga by’ukuri,
bakazasengana Imana Data umutirna utaryarya.
Alleluya.
IVANJILI
+ Yohani (Yh 2, 13-22)
Muri icyo gihe, 13Pasika y’Abayahudi yari yegereje ; Yezu azamuka ajya i Yeruzalemu. 14Asanga mu Ngoro y’Imana hari abantu bahagurira ibimasa, n’intama, n’inuma, n’abicaye bavunja ibiceri. 15Nuko aboha imigozi mo ikiboko bakubitisha, bose abasuka hanze y’Ingoro, yirukanamo n’intama n’ibimasa ; anyanyagiza ibiceri by’abavunjaga, ahirika n’ameza yabo. 16Abwira abacuruzaga inuma ati « Nimuzikure aha ngaha ; inzu ya Data mwiyigira inzu y’ubucuruzi !» 17Nuko abigishwa be bibuka ko handitswe ngo «Ishyaka mfitiye Ingoro yawe riramparanya.» 18Nuko Abayahudi baramubaza bati «Utanze kimenyetso ki gitumye wiha kugira utyo ? » 19Yezu arabasubiza ati « Nimusenye iyi Ngoro, mu minsi itatu nzaba nongeye kuyubaka. » 20Abayahudi baramubwira bati «Kubaka iyi Ngoro byamaze imyaka mirongo ine n’itandatu, none wowe ngo wayihagarika mu minsi itatu ?» 21Iyo Ngoro Yezu yavugaga, yari umubiri we. 22Amaze kuzuka ava mu bapfuye, abigishwa be bibutse ko yari yarabivuze, nuko bemera Ibyanditswe, bemera n’ijambo Yezu yari yaravuze.


text:
Agakiza ni impano ikomeye twahawe n’Imana kuko ibintu byose ni byayo, isi n’ibiyuzuye byose ni iby’Imana, niyo mpamvu nta mpungenge twakagize mu buzima bwacu kuko Imana ifite imbaraga zo gukora ibintu byose.
Pasitori Remmy Rwagasore ashingiye kuba Imana ibasha gukora agato ari nayo ishoboye gukora akanini, avuga ko nta mpamvu yo kwirwanirira ahubwo igikenewe ari ugusha Imana n’umwete wose. Rwagasore yaravuze ati” niba satani ari kugukiniraho yaba mu myizerere yawe, biragaragaza ko mu rugo rwawe naho adashobora kuhareka, icyo ukeneye niki: injira mu mwuka w’intambara kuko ijambo ry’Imana ari ukuri kuko rivuga ko Uwiteka akunda abamukunda kandi abamusakana umwete bose babasha kumubona.”
Kuri Pasitori Remy Rwagasore, abonako kuba ijambo ry’Imana ari ukuri kandi amasengesho y’umukiranutsi akaba agira imbaraga zikomeye igihe yasenganye umwete, asanga yahindura ibintu byinshi bikomeye igihe abantu bose baba bahagurutse bagasenga kandi anasaba abantu bose ko bakwemerera Yesu Kristo akabafasha kurwana intambara zose bahura nazo mu buzima.
Kubera imbaraga abizera Kristo Yesu by’ukuri bafite, Pasitori Rwagasore abasaba ko barushaho kugira umwete wo kumenya ibibarwanya kugira ngo babashe kumenya inzira zo kubirwanya no guharanira ko agakiza kabo katagomba kuba ak’izina gusa. Ntukwiye kureka imbaraga ziri mu gakiza wahawe ziba izo ku izina gusa ahubwo haranira kuzikoresha.


text:
Dore ukuntu Abakobwa bafatwa kungufu na Al-Shabaab baterwa inda maze bakibyaza nk’inyamaswa.
Mu bushakashatsi bwakozwe na BBC, havumbuwe abakobwa bafungiwe na Al Shabaab ahantu hamwe, bakaba baragizwe imbata z’imibonano mpuzabitsina. Aba bakobwa bakaba ngo bamaze no kwakira ubwo buzima bubabaje bamazemo igihe kitari gito.
Ubwo BBC yageraga kuri Faith, umwe mu bahoze ari abacakara b’imibonano mpuzabitsina ba Al shabaab muri Somalia nyuma akaza gutoroka, yatanze ubuhamya burebure bw’uburyo yaba yarageze muri ayo mashyamba. Faith yavuze ko abantu bakuze bamusanze iwabo muri Kenya maze bakamubwira ko bamuboneye akazi mu gace kitwa Malindi icyo gihe ngo yari afite imyaka 16, nyuma ngo baje kumushyira muri bus ari kumwe n’abandi bagera kuri 14, baza kwisanga ahantu mucyumba batazi maze babwirwa ko nibagerageza gutoroka bazicwa. Muri icyo cyumba ngo bapfuswe ibitambaro by’umukara mumaso maze bakajya basambanywa kungufu buri joro. “Buri mukobwa bamuzaniraga abagabo batatu buri joro maze tugasambanywa kugahato.”
Faith ngo yaje nanone kwisanga ahantu mu ishyamba ryijimye maze akajya atekera abagabo ba Al-Shabaab bafite ibyanwa birebire, hanyuma nijoro bakaza kumusambanya. Ubwo buzima bwa wenyine mu ishyamba ngo yabumazemo imyaka itatu, yaje gusama inda y’ibyo byihebe, maze arimenya kuko ntawundi muntu yari kwiyambaza, “Naribyaje byose ndabyikorera, kuko nyogokuru yari umubyaza nari naramwigiyeho byinshi maze mbasha kwibyaza ndi muri iryo shyamba.” Faith yaje kubona umuvuzi gakondo wari urimo kwahira imiti gakondo, maze abasha kumwereka inzira yamugeza hanze y’ishyamba atoroka gutyo we n’umwana we wamaze umwaka atazi uko kwambara bimera.
Uyu mutwe ukaba ngo ufite abagore bakuze bashinzwe kuwushakira abana b’abakobwa bazagirwa abagore b’indwanyi za Al-Shabaab, kuko ngo uwo mutwe ufite gahunda yo kuzibyarira abarwanyi benshi murwego rwo kuwukomeza mugihe kizaza kurusha uko bajya gushaka abandi barwanyi mubindi bihugu. Leta ya Kenya ifatanyije na Amnesty international ikomeje kureba umubare nyawo w’abamaze gushimutwa ndetse no gupanga gahunda yo kuvumbura no gufunga imipaka bambukiraho bajyanwa muri Somalia.


text:
Ubuyobozi bw’Akarere ka Burera, abaturage ndetse n’abafatanyabikorwa mu iterambere ry’ako Karere baravuga ko biyemeje gukora ibyo bashoye bagahagarika ‘burundu’ ikibazo cy’umwanda cyongeye kugaraga muri ako Karere.
Uko kwiyemeza kuje nyuma y’uko gahunda y’igenzura ry’imibereho y’abaturage hareba uko babayeho urugo ku rundi, yahishuye ko muri Burera hari abaturage bafite umwanda aho bamwe bararanga n’amatungo, abandi barwaye amavunja ndetse hanagaragaye abari badafite ubwiherero butujuje ibyangombwa.
Ibyo, byagaragajwe mu mpera z’umwaka wa 2014 gusa byakurikiwe n’ingamba ‘zikakaye’ zafashwe n’ubuyobozi bw’Akarere ka Burera zirimo gukoresha cyane amatsinda(clubs) y’isuku ndetse n’abayobozi mu nzego zitandukanye bagiye bagaragara bakangurira abaturage kurangwa n’isuku.
Icyakora, ingamba zafashwe zisa nk’izatanze umusaruro igihe gito cyane ko n’ubundi ikibazo cy’umwanda cyongeye kugaragara mu bice bimwe na bimwe by’Akarere ka Burera aho n’ubundi hongeye kugaragara abaturage bamwe bagaragaho umwanda.
Kubwa Zaraduhaye Joseph, umuyobozi wungirije w’Akarere ka Burera ushinzwe ubukungu n’iterambere, asanga “Igihe kigeze ngo umwanda uhinduke umugani muri Burera” kuko ngo impamvu itera iki kibazo ubuyobozi bwamaze kuyimenya.
Ati “Ubundi twakoraga inama tukigisha isuku muri rusange ariko ubu noneho duhereye muri buri Mudugudu tugiye gucukumbura tumenye ngo ni Runaka ufite ikibazo cyo kurarana n’amatungo cyangwa niwe ufite ikibazo cyo kuba nta bwiherero afite.”
Zaraduhaye yongeraho ko “Nyuma yo kumenya ufite ikibazo cy’umwanda, tuzongeraho no gushakisha impamvu ikimutera tunayishakire umuti urambye.”
Biyemeje guhaguruka
Abafatanyabikorwa mu iterambere ry’Akarere ka Burera batandukanye nk’ amadini n’amatorero bikorera muri ako Karere, imiryango itegamiye kuri Leta, inzego zishinzwe umutekano, urugaga rw’abikorera(PSF) cyo kimwe n’ubuyobozi bw’Akarere ka Burera bahamya ko buri wese agiye gukoresha imbaraga afite ahashya ikibazo cy’umwanda aho akorera.
Nka Mujawayezu Leonie, umuhuzabikorwa w’inama y’igihugu y’abagore ku rwego rw’Akarere ka Burera, yabwiye ikinyamakuru Izuba Rirashe ati “Kurwanya umwanda ni urugamba twahagurukiye.”
Mujawamariya avuga ko “Nk’abagore icyo dushyize imbere ni ukwigisha no kwerekera abaturage uko isuku ikorwa kugira ngo abagifite imyumvire ikiri hasi kubirebana n’isuku nabo bahinduke bagire isuku nk’abandi baturage b’Akarere ka Burera.”
Lt Col Mutangana Peter, umuyobozi w’ingabo mu Karere ka Burera nawe avuga ko ingabo z’igihugu ziteguye gutanga umusanzu wazo mu bikorwa bishyigira isuku nko gutanga umuganda hubakwa ubwiherero bw’abaturage byagaragaye ko bakoresha ubutuje ibyangobwa cyo kimwe no kubakira ababa mu nzu zidahomye.
Abaturage mu guhindura imyumvire
Nk’uko bitangazwa n’abaturage mu ngeri zitandukanye batuye hirya no hino mu Karere ka Burera ngo baterwa ipfunwe no kubona hari bamwe muri bo bafite umwanda, aba baturage bahuriza kukuvuga ko bagiye gufatikanya bagahangana n’iki kibazo.
Ufitinema Janviere, umuturage wo kagari ka Muhotora ko mu Murenge wa Burato, agira ati “Muri iki gihe umwanda ni ikibazo gikomeye hano iwacu rwose! Bamwe barwaye amavunja, hari n’abarwaza impiswi.”
“Kubera turi kugera muri vision(icyerekezo) nk’umuturage udafite icyo kibazo guhera ubu giye kwegera bagenzi banjye nzi bagira umwanda njye mbigisha kugira isuku kuko usanga bazira kutagira amakuru, muri rusange umuhigo wanjye ni uwo.”
Muri Kanama uyu mwaka, imiryango 2000 yo mu Karere ka Burera yari ifite imisarane itujuje ibyangombwa yubakiwe ijyanye n’igihe kubufatanye bw’Akarere ka Burera n’imiganda y’abaturage, nyuma y’ibyo muri Nzeli nabwo muri uyu mwaka imiryango 53 yabaga mu nzu zidahomye yubakiwe izindi.
Ibyo, Akarere ka Burera iyo kabihuje no kuba amazi meza amaze kugera kubanyaburera ku gipimo cya 90% kabigaragaza nk’umuti watangiye kuvugutirwa ikibazo cy’umwanda aho ngo bene uwo muti uzakomeza nubundi gukoreshwa hagamijwe kurandura ‘burundu’ ikibazo cy’umwanda.
Umuhigo w’Akarere ka Burera
Mu rwego rwo gushyigikira ibikorwa by’isuku, Akarere ka Burera kagaragaza ko kiteguye guha abaturage inkunga y’ibiti, itaka n’isakaro kugira ngo bubake ubwiherero bwujuje ibyangombwa, muri uru rwego kandi ako kandi kavuga ko muri buri Murenge hagiye gushyirwamo imboni z’isuku zizajya ziyigenzura buri munsi.
Akarere ka Burera kavuga kandi ko ” Abaturage bazigira ibigande bagakomeza gutsimbarara ku mwanda banga kwitabira isuku cyane cyane kubaka ubwiherero bazajya bahurizwa ahantu bazamara iminsi mike bakangurirwa kwitabira isuku.”
Twitter: @Umurengezis